Kisah Bagaimana Portugal Menghalalkan Dadah Demi Membantu Penagih

Negara kita dikejutkan berita penangkapan seorang penyanyi nasyid berpengaruh, yang didapati memiliki dan menjalankan aktiviti penanaman pokok ganja; jika sabit kesalahan boleh membawa hukuman gantung sampai mati.

Apa yang lebih mengejutkan adalah tindakan penyanyi tersebut secara terbuka merayu seorang tokoh politik muda negara, agar meneruskan usaha memperjuangkan hak menanam ganja di kalangan warga kita.

Dadah memang telah lama menjadi satu aspek masalah sosial yang besar, namun saban tahun laporan berkenaan statistik penagih tidak menampakkan perubahan ketara.

Berbeza majoriti negara lain, Portugal mengambil jalan berbeza dalam memerangi dadah. Mereka tidak mengharamkan, malah membenarkan warga mereka menikmati apa saja jenis dadah yang ada.

Sekitar dekad 90-an, masalah dadah Portugal berada dalam situasi yang sangat meruncing.

Lebih 1% populasi mereka mengalami ketagihan heroin yang menyumbang kepada jumlah penghidap virus HIV tertinggi, jika semua negara Kesatuan Eropah diambil kira. Kempen memerangi dadah yang dilaksanakan dua dekad, bukan saja menelan belanja tinggi bahkan tidak membantu masalah ketagihan yang ada.

Walaupun realitinya kadar penagihan di Portugal tidaklah seteruk negara-negara lain, namun jenis dadah yang mereka ambil dianggap dadah berat; daripada kategori candu, amphetamine atau kokain membawa kepada banyak isu berbeza.

Menyedari berdepan pertarungan yang tak mungkin dimenangi dengan kekerasan, kerajaan Portugal pada tahun 1998 melantik sebuah jawatankuasa yang dibarisi 11 orang individu pelbagai bidang iaitu bidang perubatan, psikologi, aktivis kemanusiaan dan undang-undang bagi merangka strategi baru menangani masalah ketagihan Portugal.

Diketuai pakar perubatan bernama Joao Goulao yang bertindak sebagai koordinator, panel ini mencadangkan satu perubahan drastik; 'bagaimana sekiranya Portugal berhenti melihat penagih dadah sebagai seorang penjenayah, sebaliknya melihat mereka sebagai seorang pesakit?'

Atas visi tersebut, panel itu mengambil masa lebih 8 bulan untuk mengkaji dan membentangkan hasil dapatan mereka.

Apa yang unik, hasil kajian itu secara jelas mencadangkan agar kerajaan Portugal membenarkan pemilikan dan penggunaan semua jenis dadah (ya, semua) sebagai langkah terbaik.

Selain itu, cadangan agar kerajaan Portugal agar mengubah taktik agar tidak lagi menghabiskan dana menjejaki dan menghukum penagih dadah, sebaliknya memfokuskan usaha kepada melumpuhkan gerakan pengedaran dan penjualan dadah diberikan.

Kempen kesedaran, pembukaan pasukan khas dan pusat khidmat masyarakat yang membantu golongan penagih serta penganjuran aktiviti yang melibatkan penagih dijadikan keutamaan.

Bagi barisan panel terlibat, pengambilan dadah harus dilihat bukan sebagai satu jenayah berat; kerana masyarakat Portugal perlu dididik untuk memahami hujah utama - kenapa seseorang itu mengambil dadah?

Hukuman berbentuk kurungan seperti penjara disimpulkan tidak berkesan dalam merawat masalah ketagihan, sebaliknya hanya menyebabkan tahap kesihatan seseorang penagih lebih teruk dan dia akan 'membalas' dengan cara negatif apa yang telah dilaluinya, selepas dihukum.

Lebih penting - panel itu juga membangkitkan lagi satu soalan kepada kerajaan Portugal; 'sekiranya menghisap dadah itu satu jenayah berat, bagaimana penagih mampu mendapatkan bantuan sekiranya mereka boleh didakwa jika mengaku mereka menagih dadah?'

Berdasarkan kepada prinsip-prinsip ini kerajaan Portugal meminda undang-undang mereka, tidak lagi akan mendakwa dan menghukum mana-mana penagih dadah, bermula dalam tahun 2000. Memiliki dadah dan menggunakannya dihalalkan kerajaan Portugal.

Sebagai perincian dasar baru ini, satu garis panduan diperkenalkan untuk membezakan 'seorang penagih' dan 'seorang pengedar', kerana mengedar dadah masih dikategorikan sebagai satu perbuatan jenayah.

Bagi membantu masyarakat mereka satu garis panduan diperkenalkan mengikut kategori dan jenis dadah yang dimiliki.

Untuk bergelar 'penagih', seseorang individu hanya boleh memiliki ganja tidak melebihi 25 gram. Kokain 2 gram. Heroin 1 gram. LSD atau ekstasi dalam bentuk pil? Tidak melebihi 10 biji. Ada beberapa lagi kategori dadah dengan had minima berbeza diperkenalkan untuk seorang penagih 'selamat' menyimpannya.

Hasil pimpinannya, Joao Goulao dilantik mengepalai Institut Dadah dan Ketagihan Dadah Portugal (IDT) yang bertanggungjawab melaksanakan semua dasar baru berkenaan dadah di Portugal dalam aspek penyeliaan penagih.

Bermula tahun 2005, IDT cergas menjalankan program diagnosis mengenalpasti lokasi ketagihan paling kritikal di Portugal, di mana program-program berkenaan kesedaran bahaya dadah akan mula digerakkan. Berbeza dengan kempen bersifat kebangsaan yang biasa dianjurkan negara lain, program anjuran IDT lebih bersifat peribadi.

Unit-unit kecil petugas akan dihantar ke kawasan-kawasan sasaran termasuklah ke kelab malam dan disko, untuk mengenalpasti individu penagih, mengumpulkan data berkenaan mereka seterusnya mencadangkan program pemulihan yang sesuai.

Kaedah ini dipilih kerana berdasarkan maklumbalas yang diterima dari negara-negara lain, kempen kesedaran dadah berskala besar hanya akan menyebabkan rasa ingin tahu di kalangan ahli masyarakat timbul, seterusnya membawa kepada peningkatan kelahiran penagih baru.

Dengan berhubung secara terus, IDT dapat meminimakan masalah ini dan mewujudkan hubungan dengan individu bermasalah secara terus, tanpa mereka rasa curiga atau takut untuk berbicara berkenaan masalah mereka secara terbuka.

Adalah menjadi sesuatu pemandangan biasa bagi petugas IDT berlegar di kawasan yang diketahui sarang dadah.

Dengan membawa bersama mereka bekalan kit khas yang mengandungi picagari, air suling, tisu sanitasi, asid sitrik dan juga kondom untuk memastikan penagih dapat mengambil dadah dengan selamat, kit-kit yang disediakan itu akan dihadiahkan kepada penagih-penagih yang berjaya ditemui.

Sekiranya sarang penagih ditemui kosong tidak berpenghuni, petugas IDT akan meninggalkan kit-kit itu di kawasan sarang beserta risalah berkenaan keburukan pengambilan dadah, sebagai langkah kecil mencipta kesedaran dalam diri penagih.

Pasti anda bertanya adakah semua perubahan ini membawa kesan positif?

Kadar kematian penagih akibat lebihan dos di Portugal menampakkan penurunan ketara selepas pengenalan dasar ini. Dalam tempoh 10 tahun, jumlah penagih yang direkodkan mati akibat lebihan dos di kalangan individu berusia 15 ke 24 tahun secara puratanya lebih rendah berbanding tahun-tahun sebelumnya.

Masih ingat berkenaan kadar penghidap HIV di Portugal? Pada tahun 2001, Portugal menyumbang 1,287 penghidap HIV akibat penggunaan dadah. Pada tahun 2019 angka ini jatuh kepada hanya 16 orang. Kadar penagih yang menghidap penyakit AIDS juga turun mendadak daripada 518 pada tahun 2000 kepada 13 dalam tahun 2019.

Yang paling membanggakan, jumlah penagih yang berusaha untuk mendapatkan rawatan ketagihan mereka naik 60% daripada tahun 1998 hingga tahun 2011, kerana mereka tidak lagi takut untuk mengaku mereka ada masalah ketagihan.

Walaupun ada pengkritik menyifatkan 'kejayaan' dasar baru Portugal ini sebenarnya dibantu  tradisi masyarakat mereka yang memang agak toleran dengan penggunaan dadah, model yang dibangunkan Portugal ini sudah mula menjadi acuan beberapa buah kerajaan berbeza.

Kerajaan tempatan Oregon di Amerika Syarikat ketika ini sudah berjaya memperkenalkan dasar baru membenarkan pemilikan dan penggunaan dadah untuk tujuan peribadi, dengan hanya denda kecil dan sesi kaunseling akan menjadi hukuman mereka yang ditahan.

Kerajaan Norway sejak tahun 2017 sedang berusaha memperkenalkan pindaan undang-undang serupa seperti yang telah diperkenalkan Portugal, namun berdepan masalah ketiadaan jumlah sokongan mencukupi bagi membolehkan pelaksanaannya.

Pembentangan dasar baru ini baru saja ditolak di Parlimen Norway tetapi pihak kerajaan Norway dikatakan akan mencuba lagi membawa usul tersebut.

Bagaimana dengan kita? Adakah anda merasakan program pemulihan yang dijalankan di negara kita cukup efektif dalam mengembalikan kembali diri penagih?

Atau mungkin anda merasakan kerajaan Malaysia perlu membenarkan sahaja penggunaan dadah, tanpa perlu penagih menanggung stigma yang biasa dipegang masyarakat kita?

Pada pendapat anda, adakah perubahan drastik yang agak berjaya dilakukan di Portugal, mampu dilakukan di Malaysia?


7 Bahan Material Paling Kuat Di Bumi Setakat Ini

Sekiranya anda ditanya satu soalan mudah 'apakah bahan yang anda rasa terkuat di bumi?' pasti ramai yang akan menjawab berlian atau diamond.

Berlian memang mempunyai reputasi tinggi ketahanannya di kalangan masyarakat dunia, namun berlian bukanlah bahan terkuat yang ada. Berdasarkan kekuatannya, berlian hanya layak duduk dalam kedudukan ke 7 senarai ini.

Apakah bahan semulajadi atau ciptaan manusia paling kuat, yang ditemui atau dicipta setakat ini?

Berlian bukan bahan paling keras yang ada di bumi. Walaupun begitu, berlian tetap bergelar bahan semulajadi paling kalis calar yang ada.

Boleh ditemui secara semulajadi yang mempopularkan penggunaannya, berlian terbentuk hasil percantuman elemen karbon yang membentuk pepejal dikenali sebagai kubik berlian - melalui proses yang sangat lama sehingga bentuknya menjadi sangat mampat.

Sebuah berlian asli mempunyai rupa yang unik serta harga yang sangat tinggi disebabkan oleh usianya. Tahu tak, berlian yang biasanya digunakan untuk dijadikan barangan perhiasan biasanya berusia di antara 1 billion tahun ke 3 billion tahun!

Lonsdaleite atau 'berlian heksagon' ekoran susunan struktur kristal yang membentuk berlian unik ini, ditemui pada tahun 1967 daripada serpihan meteor yang jatuh di sekitar Lembah Diablo, Arizona, Amerika Syarikat.

Kekuatan lonsdaleite jika dibandingkan dengan berlian biasa berada tahap 58% lebih kuat, melayakkan bahan ini yang ditemui hanya dalam bentuk kristal bersaiz mikro duduk dalam kedudukan lebih tinggi berbanding berlian biasa.

Lonsdaleite dinamakan sempena seorang penyelidik bernama Kathleen Lonsdale dari Ireland, yang banyak berjasa dalam bidang sintesis berlian. Lonsdale juga merupakan salah seorang penyelidik terawal menggunakan sinaran X bagi mengkaji molekul kristal.

Ditemui pada tahun 1995 hasil daripada penyelidikan ke atas bahan boron nitrat, Boron Nitride Nanotubes atau BNNT merupakan sejenis bahan bersaiz mikro ciptaan manusia yang mempunyai bentuk silinder; sebab itulah namanya diberikan sedemikian rupa.

Dihasilkan dengan menggunakan teknik yang sama bagi penghasilan sejenis lagi bahan iaitu nanotiub karbon yang akan kita bincangkan kemudian, BNNT terhasil dengan penyusunan atom-atom boron dan nitrogen dalam bentuk ikatan heksagon.

Struktur yang unik itu memberikan BNNT sifat untuk menjadi perintang elektrik, tahan haba sehingga 900 darjah celcius, mampu menyerap radiasi dan yang penting, kuat dan ringan!

Dihasilkan secara komersial oleh kilang-kilang pengeluar, BNNT berpotensi untuk digunakan dalam industri perlombongan, perubatan dan aeronautik. Bagaimanapun, proses penghasilannya sukar menyebabkan kosnya jadi terlalu tinggi; 1kg BNNT yang terhasil dinilaikan pada harga sekitar RM3.9 juta.

UHMWPE atau Ultra-High-Molecular-Weight-Polyethylene adalah sejenis bahan polimer yang mempunyai tahap ketahanan yang tinggi, berbanding bahan polimer jenis lain.

Disebabkan oleh daya ketahanannya serta sifatnya yang mudah lentur, UHMWPE menjadi bahan yang popular untuk digunakan sebagai komponen penggerak dalam penghasilan organ prostetik,membantu individu yang kurang upaya dapat mempunyai organ ganti yang tahan lama.

DItemui dalam dekad 1960-an oleh dua orang penyelidik bernama Pennings dan Kiel, penambahbaikan kepada proses penghasilan UHMWPE berjaya memperbaiki proses penciptaannya.

Selain perubatan, UHMWPE juga digunakan bagi penghasilan perisai untuk tubuh dan kenderaan, sarung tangan keselamatan, peralatan mendaki, tali joran, layar kapal dan bermacam lagi kegunaan komersial.

Kaca yang biasa kita gunakan kebanyakannya bersifat mudah pecah. Ada sejenis kaca yang dinamakan sebagai 'amorphous glass' atau kaca amorf menjadi gentian kaca yang dianggap paling kuat setakat ini kerana kaca ini diperkuatkan dengan bahan keluli atau besi.

Oleh sebab itulah kaca amorf turut sama dikenali sebagai 'kaca berbesi' atau 'besi kaca'. Mempunyai kekuatan 2 ke 3 kali lebih kuat berbanding logam aloi lain, keunikan bahan material ini bukan saja pada kekuatannya bahkan kepada tahap keringanannya.

Lebih unik - kaca besi ini boleh dibentuk dan dilentur mengikut acuan memudahkan penggunaannya secara meluas; boleh dijadikan badan atau rangka kereta, pesawat, kapal malahan struktur bangunan.

Besi kaca juga mampu digunakan sebagai penebat haba, penebat bunyi dan pelindung karat panel rumah; melayakkan besi kaca ini digelarkan antara 'bahan material terpenting di masa depan.'

Dihasilkan kali pertama pada tahun 1960 oleh dua penyelidik California Institute of Technology, kekangan utama bahan ini untuk mula digunakan secara meluas adalah disebabkan kos penghasilannya yang masih tinggi.

Setakat ini, sejenis besi kaca hasil gabungan kaca dengan aloi mikro fosforus, silikon, germanium, perak dan palladium merupakan besi kaca terkuat yang pernah dihasilkan.

Jika kedudukan ke 5 kami menceritakan berkenaan bahan BNNT, satu lagi bahan yang mempunyai persamaan dengan bahan tersebut tetapi mempunyai kekuatan lebih besar adalah nanotiub karbon atau carbon nanotubes (CNTS).

Dibentuk melalui susunan struktur karbon dalam bentuk heksagon, CNTS mempunyai banyak sifat unik yang menjadikannya lebih bernilai berbanding keluli; kekuatannya 400 kali ganda keluli biasa, beratnya pula hanya 1/6 berat keluli.

CNTS mampu menjadi konduktor haba yang sangat baik dan daya ketahanannya terhadap perubahan persekitaran juga sangat tinggi.

Walaupun telah ditemui lebih awal, hasil kerja seorang ahli fizik Jepun bernama Sumio Iijima yang diterbitkan dalam tahun 1991 dikatakan menjadi perintis utama kepada kemajuan penyelidikan dalam bahan ini.

Kajian Iijima berjaya memperjelaskan dengan lebih terperinci apakah kelebihan sebenar material nanotiub karbon serta berjaya menterjemahkan dengan lebih baik apakah sifat sebenar bahan material kedua terkuat setakat ini.

Graphene adalah bahan asas bersaiz satu atom diperbuat daripada karbon, menjadi struktur asas kepada pembentukan CNTS yang kami nyatakan di atas.

Berbeza dengan CNTS, graphene dalam bentuk asalnya bersifat dua dimensi dan setakat ini, merupakan bahan paling nipis tetapi terkuat telah ditemui/diciptakan.

Penemuan graphene bermula hasil daripada kajian panjang pelbagai penyelidikan lain terhadap bahan graphite, membolehkan graphene diasingkan dan dikenalpasti pada tahun 2004; melalui satu eksperimen mudah yang dijalankan dua penyelidik Andre Geim dan Konstantin Novoselov dari University of Manchester.

Penemuan itu membolehkan lebih banyak penyelidikan bagi membangunkan bahan berasaskan graphene dimulakan sehingga graphene antara material yang digunakan secara meluas dalam pelbagai jenis industri.

Graphene ketika ini sudah dimanfaatkan dalam pelbagai fungsi, seperti penyimpan caj dalam bateri dan juga kapasitor, penyadur, sensor, panel solar dan pelbagai lagi produk berbeza. Berikutan sumbangan besar mereka kepada pembangunan bahan graphene, Geim dan Novoselov dianugerahkan anugerah Nobel dalam Fizik tahun 2010.

Novoselov menjadi antara individu termuda memenangi anugerah tersebut pada usia 36 tahun, kini berkhidmat bersama National University of Singapore sebagai salah seorang pensyarah di sana.


7 Patung Paling Tinggi di Dunia

Terdapat beberapa patung besar yang popular di dunia antaranya Statue of Liberty di Amerika Syarikat dan Sphinx di Mesir, namun kedua-dua ini jauh lebih rendah jika dibandingkan dengan beberapa lagi patung tertinggi di dunia.

Patung-patung ini tidak semuanya dibina untuk tujuan keagamaan, ada antaranya yang dibina sebagai tugu peringatan dan penghargaan kepada tokoh-tokoh tertentu. Kali ini, mari lihat senarai 7 patung paling tinggi yang wujud di seluruh dunia.

Guishan Guanyin terletak di Ningxiang, wilayah Hunan, dan merupakan patung keempat tertinggi di China dan ketujuh tertinggi di dunia dengan ketinggian 99 m. Patung ini boleh ditemui di Kuil Miyin, sebuah kuil Buddha Chan.

Ia adalah monumen gangsa berlapis emas yang menggambarkan manifestasi Bodhisattva Guanyin yang dikenali sebagai Shiyimian Qianshou Guanyin. Kerajaan Daerah Ningshan dengan bantuan perniagaan tempatan dan organisasi keagamaan, melabur 260 juta yuan untuk menyiapkan pembinaannya pada tahun 2009.

Sendai Daikannon secara rasmi dikenali sebagai Sendai Tendou Byakue Daikannon, ialah sebuah patung besar Byakue Kannon yang mempunyai tangan dan terletak di Sendai, Jepun. Kini, patung ini menduduki tempat ke 6 dalam senarai patung paling tinggi di dunia.

Menariknya, dengan ketinggian 100 meter, patung ini pernah menjadi patung paling tinggi di dunia sebaik sahaja siap pembinaannya pada tahun 1991. Walau bagaimanapun, kedudukan tersebut berubah apabila beberapa patung baru yang lebih tingg siap dibina.

Ushiku Daibutsu ialah sebuah patung yang terletak di Ushiku, Prefektur Ibaraki, Jepun. Disiapkan pada tahun 1993, ia mempunyai ketinggian 120 meter termasuk tapak 10 meter dan platform 10 meter. Patung ini pernah memegang rekod untuk patung tertinggi dari 1993 hingga 2008 dan kini berada di tangga ke 5 dunia.

Sebuah lif membawa pelawat menaiki 85 m ke tingkat untuk menikmati pemandangan sekeliling. Patung ini menggambarkan Buddha Amitabha dan diperbuat daripada gangsa. Ia dibina untuk memperingati kelahiran Shinran, pengasas Jōdo Shinshū "True Pure Land School" agama Buddha.

Patung ini merupakan patung terbaru yang siap dibina pada tahun 2020. Patung ini kini merupakan yang keempat tertinggi di dunia dengan ketinggian 106 meter dan merupakan patung shiva tertinggi di dunia.

Patung ini menggambarkan Shiva yang sedang duduk dan terletak di Nathdwara, Rajasthan, India. Pembinaan patung ini bermula sejak April 2013 dan struktur ikonik ini dibina dengan 2,500 tan keluli, dilapisi dengan tembaga berkualiti tinggi.

Laykyun Sekkya Buddha adalah patung ketiga tertinggi di dunia pada ketinggian 116 meter. Patung Buddha Gautama ini berdiri di atas takhta setinggi 13.5 meter yang terletak di kampung Khatakan Taung, berhampiran Monywa, Myanmar.

Pembinaannya bermula pada 1996 dan siap pada 21 Februari 2008. Ia merupakan patung tertinggi di dunia selama beberapa bulan sehingga sebelum, siapnya Spring Temple Buddha pada September 2008. Patung Laykyun Sekkya ini menggambarkan Buddha Gautama yang berdiri.

Spring Temple Buddha ialah patung besar yang menggambarkan Buddha Vairocana yang terletak di Zhaocun di Daerah Lushan, Henan, China. Ia dibina dari 1997 hingga 2009. Patung ini mempunyai ketinggian 153 meter jika ditolak ketinggian tapaknya. Keseluruhan tinggi termasuk tapaknya adalah 208 meter.

Projek ini secara keseluruhan dianggarkan menelan belanja sekitar $55 juta dimana $18 juta daripadanya dibelanjakan untuk patung ini sahaja. Ia pada asalnya dirancang terdiri daripada 1,100 keping tuangan tembaga, dengan jumlah berat 1,000 tan.

Statue of Unity ialah patung tertinggi di dunia dengan ketinggian 182 meter dan terletak di negeri Gujerat, India. Ia menggambarkan patung ini merupakan binaan yang menyerupai negarawan India, Sardar Vallabhbhai Patel (1875–1950), salah seorang bapa pengasas India.

Beliau yang merupakan Timbalan Perdana Menteri pertama dan Menteri Dalam Negeri India merdeka dan sangat dihormati kerana kepimpinannya dalam menyatukan negeri-negeri membentuk sebuah negara India. Pembinaannya bermula pada tahun 2013 dan siap pada tahun 2018 dengan kos sekitar $422 juta.


7 Menu Air Yang Wajib Cuba Pada Musim Raya Ini

Apabila Hari Lebaran, paling sinonim dan menjadi tumpuan adalah persediaan menu untuk dihidangkan kepada tetamu. Dah sebulan berpuasa kan, mestilah jamu yang sedap-sedap. Selain makanan, air minuman pun jangan dilupakan. Bukan apa, cuaca panas di Malaysia ni, dapat air memang nyaman je rasa. Jadi, nak hidang air apa nanti?

Eina Azman ada resepi Sirap Bandung paling menyegarkan yang korang boleh cuba. Bahan-bahannya pun mudah didapati, campur-campur je, dah siap. Nak tahu apa yang menjadikan Sirap Bandung ni cukup istimewa?

Sebabnya Sirap Bandung ini dicampur dengan air Spritzer Sparkling. Barulah segar dan berseri untuk berhari raya. Air Spritzer Sparkling ini dibuat dari air mineral semula jadi Spritzer, tanpa gula dan juga kalori.

Air ini menyegarkan dan enak diminum sejuk. Bukan tu je, ia juga kaya dengan khasiat silika.Dijual dalam dua saiz iaitu 325ml dan 1 liter.

Bukan Eina je nak kongsi resepi dengan air Spritzer Sparkling ni, instafamous, Khairulaming, DapoqPdot & Adikfoods pun masing-masing ada resepi sendiri. Yang penting semuanya mesti mudah dan menyegarkan untuk dihidangkan Raya nanti.

Kalau ada yang masih tak pernah mencuba air Spritzer Sparkling ini dan tertanya-tanya bagaimana rasanya, air ini memberikan rasa fizzy yang menyegarkan dan sesuai ditambah dalam pelbagai jenis minuman. Minuman manis, masam, jus atau apa saja, memang bertambah sedap airnya!

Bukan tu je, banyak lagi resepi menarik yang boleh korang cuba menggunakan air Spritzer Sparkling dengan melayari laman web INI. Boleh la cuba untuk hidangan satu keluarga, bahan-bahannya pun mudah. Yang penting, minumannya enak dan menyegarkan. Lega diminum sejuk ketika cuaca panas. Jangan lupa tag Spritzer di Facebook dan Instagram jugak tau?


Bagaimanakah Switzerland Menjadi Negara Bersifat Neutral dan Berkecuali?

Kebiasaannya, mana-mana negara di dunia ini cenderung untuk menyokong sesuatu negara lain dalam mana-mana isu demi kepentingan ekonomi, politik dan lain-lain faktor luaran. Namun, tidak bagi negara Switzerland yang sentiasa mengamalkan data neutral dalam mana-mana isu antarabangsa.

Selama berabad-abad lamanya, negara kecil di Alpine, Switzerland telah mematuhi dasar berkecuali bersenjata dalam hal ehwal global. Switzerland telah menggunakan keadaan berkecualinya untuk kekal menarik diri daripada peperangan untuk masa yang lama.

Switzerland bukanlah satu-satunya negara berkecuali di dunia kerana negara lain seperti Ireland, Austria dan Costa Rica semuanya mengambil pendirian tidak campur tangan yang serupa — namun negara ini kekal sebagai yang tertua dan paling dihormati.

Bagaimanakah ia mendapat tempat uniknya dalam politik dunia di mana kebanyakan negara mempunyai sokongan kepada negara-negara tertentu demi kestabilan negara mereka?

Pergerakan terawal ke arah polisi negara berkecuali Switzerland bermula pada 1515, apabila Konfederasi Switzerland mengalami kerugian besar kepada Perancis dalam Pertempuran Marignano.

Berikutan kekalahan itu, Konfederasi meninggalkan dasar perluasan kuasanya dan berusaha untuk mengelakkan konflik masa depan demi kepentingan dan pemeliharaan kawasan negara.

Ia adalah Perang Napoleon walaubagaimanapun yang benar-benar membuka laluan buat Switzerland sebagai negara neutral. Switzerland telah diceroboh oleh Perancis pada tahun 1798 dan kemudiannya menjadi kawasan satelit empayar Napoleon Bonaparte, memaksanya untuk mengorbankan status neutralitinya.

Tetapi selepas kekalahan Napoleon di Waterloo, kuasa besar Eropah membuat kesimpulan bahawa Switzerland yang neutral akan berfungsi sebagai zon penampan yang berharga antara Perancis dan Austria dan menyumbang kepada kestabilan di rantau tersebut.

Semasa Kongres Vienna 1815, mereka menandatangani deklarasi yang mengesahkan "berkecuali selama-lamanya" Switzerland dalam komuniti antarabangsa.

Switzerland mengekalkan pendiriannya yang tidak berat sebelah kepada mana-mana negara dan kekal berkecuali sepanjang Perang Dunia I apabila ia menggerakkan tenteranya dan menerima pelarian tetapi juga pada masa yang sama enggan memihak secara ketenteraan.

Pada tahun 1920, sementara itu, League of Nations (Liga Bangsa-Bangsa) yang baru ditubuhkan secara rasmi mengiktiraf polisi berkecuali Switzerland dan menubuhkan ibu pejabatnya di Geneva.

Namun, cabaran yang lebih getir kepada polisi berkecuali Switzerland datang semasa Perang Dunia Kedua, apabila negara itu mendapati dirinya dikelilingi oleh kuasa Paksi.

Untuk memastikan negara itu selamat daripada kuasa Bersekutu dan Paksi, Switzerland menggunakan strategi yang dipanggil "berkecuali bersenjata," yang memerlukan mereka mengekalkan tentera yang besar untuk mengasingkan diri di dalam sempadan negara dan membenarkannya bertahan daripada pencerobohan asing.

Walaupun orang Jerman dan Itali mempunyai rancangan terperinci untuk menyerang Switzerland, rancangan itu tidak pernah direalisasikan dan Operasi Tannenbaum telah dibatalkan.

Walaupun negara ini berada dalam keadaan neutral dan enggan merundingkan neutralitinya, kedua-dua pihak kuasa Bersekutu dan kuasa Paksi melanggar integriti dan menceroboh wilayah Switzerland semasa perang.

Sejak Perang Dunia Kedia, Switzerland telah mengambil peranan yang lebih aktif dalam hal ehwal antarabangsa dengan membantu dengan inisiatif kemanusiaan, tetapi ia kekal berkecuali dalam hal ehwal ketenteraan.

Ia tidak pernah menyertai Pertubuhan Perjanjian Atlantik Utara (NATO) atau Kesatuan Eropah, dan hanya menyertai Pertubuhan Bangsa-Bangsa Bersatu pada tahun 2002. Walaupun berkecuali sejak sekian lama, negara itu masih mengekalkan tentera untuk tujuan pertahanan dan memerlukan perkhidmatan ketenteraan sambilan daripada semua lelaki antara umur 18 dan 34 tahun.


Sejarah Sebenar Hidangan Makan Secara Bufet

Setiap kali tiba bulan Ramadan, peniaga restoran atau kedai makan di negara kita baik yang besar atau yang kecil mula mempromosikan hidangan makan secara bufet untuk berbuka puasa.

Walaupun dengan harga yang nampaknya semakin lama semakin tinggi, hidangan sebegini yang membolehkan pelanggan makan dan minum sebanyak mana yang mereka mahu atau mampu, tetap menjadi pilihan ramai.

Berbaloi atau tidak berbaloi hidangan bufet, sejarah asal dari mana datangnya budaya dan tradisi makan secara bufet atau dalam istilah Inggerisnya buffet ini adalah sesuatu yang menarik untuk pelajari.

Bagi membincangkan sejarah kaedah makan secara bufet ini, ada baiknya kita melihat dari mana datangnya istilah asal itu terlebih dahulu.

Ini kerana bufet bukanlah istilah Inggeris. Sah-sah juga bufet bukanlah datang dari istilah ciptaan masyarakat Melayu bukan?

Dari aspek linguistiknya, 'bufet' merupakan istilah pinjaman bahasa Perancis yang mempunyai dua makna jauh berbeza.

Yang pertama adalah 'buffet', merujuk kepada perbuatan seseorang menghentak, memukul atau menampar menggunakan tangan. Istilah dan makna ini datang daripada istilah Peranics lama 'bufe' sejak abad ke 12 yang merujuk kepada perbuatan tersebut secara lebih am.

'Bufe' bukan khas merujuk kepada perbuatan memukul dengan tangan, malahan boleh diguna bagi menggambarkan sesuatu objek yang melanggar objek lain dan juga rasa gementar seseorang yang menerima perkhabaran buruk.

Istilah 'buffet' yang membawa makna kedua pula adalah sebuah istilah lebih baru, mula diperkenalkan sekitar awal abad ke 18 lebih tepat lagi pada tahun 1718.

Di kalangan masyarakat Perancis, almari atau rak yang digunakan bagi menyusun peralatan pinggan mangkuk digunakan untuk tujuan hidangan dinamakan sebagai 'buffet.'

Jadi, kita ada dua makna asal buffet. Satu penumbuk. Lagi satu almari. Kenapa pula kita rujuk hidangan makan secara bebas, sebagai buffet pula?

Disebut sebagai 'buh-fei', istilah bufet yang kita gunakan dipinjam dari perkataan yang membawa makna 'almari', seperti yang kami sebutkan di atas bukan penumbuk tu ya.

Sejarahnya pula bermula bukan di Perancis, sebaliknya dari budaya makan kalangan masyarakat Scandinavia seperti di Sweden, Finland dan Norway; tetapi dipercayai dimulakan masyarakat dari Sweden.

Mereka gemar menganjurkan jamuan makan beramai-ramai yang dinamakan sebagai smorgasbord, yang menggabungkan hidangan masakan panas dan sejuk disusun secara rawak di atas meja.

Smorgasbord membawa makna 'sandwich yang dihidangkan secara terbuka di atas meja', di mana individu yang menyertai majlis akan menyiapkan sendiri hidangan mereka menggunakan apa saja bahan tradisional yang disediakan di atas meja.

Daripada hidangan sandwich, tradisi ini mula berkembang membawa kepada hidangan-hidangan lebih berat sebelum dicedok oleh orang Perancis, diamalkan ketika waktu sarapan pagi golongan bangsawan di sana.

Untuk kemudahan tetamu, orang Perancis biasanya akan menyediakan pinggan mangkuk yang boleh digunakan tetamu mereka dalam almari atau rak jenis buffet. Buffet itu pula akan diletakkan tidak jauh daripada makanan yang dihidang supaya proses pengambilan makanan lancar.

Lama-kelamaan masyarakat Perancis mula merujuk kaedah hidangan makanan yang digunapakai itu sebagai 'kaedah buffet', berpunca daripada rak atau almari yang digunakan semasa santapan.

Nama itu melekat, turut dipinjam ke dalam bahasa Inggeris sehinggakan semua jenis hidangan layan diri tak kiralah apa bentuk juadah sekalipun digelarkan sebagai bufet.

Walaupun berasal dari Sweden dan popular menggunakan istilah pinjaman Perancis, majlis makan bufet terbesar di dunia berjaya dianjurkan di Thailand pada tahun 2017.

Untuk mempromosikan negeri mereka sebagai destinasi pelancongan, kerajaan negeri Koh Samui dengan kerjasama kerajaan pusat Thailand dan beberapa syarikat swasta menganjurkan majlis makan secara buffet terbesar dunia di Pantai Chaweng, ketika Festival Samui tahun tersebut.

Hidangan makanan dan minuman yang disediakan secara percuma kepada semua pengunjung melibatkan lebih 10,000 jenis hidangan yang disusun di atas meja, sepanjang 2.5 kilometer keseluruhannya.

Lebih 30,000 pengunjung hadir untuk mencuba makanan dan minuman yang disediakan oleh barisan chef dari seluruh Thailand, dipilih khas untuk mengendalikan acara gergasi tersebut.

Kerja keras masyarakat Thailand itu berjaya memecahkan rekod tahun 2010 yang dipegang masyarakat India di Ahmedabad, dari segi kepelbagaian resipi.

Acara di Thailand berjaya menghidangkan 5,829 jenis masakan berbeza diiktiraf sementara acara makan bufet di India itu 'hanya' berjaya menghidangkan 5,612 jenis hidangan berlainan.

Ini membuktikan walaupun tradisi bufet dicipta orang Sweden dan istilahnya dipinjam dari orang Perancis, bab makan besar beramai-ramai ni memang kepakaran utama masyarakat Asia seperti kita.


Aphasia : Penyakit Aneh Yang Menyerang Aktor Bruce Willis

Bruce Willis pelakon aksi ikonik yang membintangi filem Die Hard, Sixth Sense, Armageddon, Pulp Fiction dan banyak lagi filem yang menjulang beliau sebagai bintang Hollywood, akhirnya mengumumkan persaraan.

Pengumuman itu menjawab misteri yang selama ini sering berlegar selama beberapa tahun, apabila Willis dilihat berhadapan kesukaran untuk memainkan watak yang dilakonkannya.

Pihak keluarga Willis mengesahkan pada 30 Mac 2022, pelakon yang terkenal dengan imej kepala botak ini mempunyai aphasia; sejenis jangkitan pada otak yang menyebabkan beliau hilang kawalan ke atas pertuturan dan juga pemahaman, yang menjejaskan keupayaan kognitif beliau.

Dikategorikan sebagai satu masalah komunikasi - aphasia boleh menyerang seseorang dalam beberapa bentuk berbeza.

Seseorang yang menghidapi aphasia boleh mengalami masalah pertuturan yang mengganggu keupayaan beliau bercakap, memahami percakapan dan hilang keupayaan menulis atau memahami apa yang dibaca.

Tidak semua simptom yang dinyatakan di atas akan berlaku kepada seorang pesakit aphasia.

Aphasia terjadi sama ada disebabkan wujudnya masalah kepada bahagian otak lobus temporal (temporal lobe) yang mengawal kemampuan seseorang untuk memproses bahasa dan bunyi atau lobus frontal (frontal lobe) yang menyelia percakapan.

Seandainya seseorang menunjukkan tanda-tanda kehilangan kemahiran percakapan dan juga kemampuan mentafsirkan bahasa, itu menandakan ada kerosakan pada kedua-dua bahagian otak serentak.

Aphasia boleh berlaku dalam 3 peringkat kepada penghidapnya, iaitu aphasia ekspresif, aphasia komprehensif dan aphasia global.

Seseorang yang mengalami aphasia ekspesif masih mampu memahami pertuturan yang didengarinya serta mampu mengeluarkan ayat-ayat ringkas, kurang lengkap dari aspek tatabahasanya.

Mereka yang dikategorikan komprehensif pula banyak berbicara tetapi mempunyai susunan ayat yang berterabur, sukar difahami, banyak kesalahan tatabahasa dan menuturkan ayat yang supra kompleks.

Malangnya, individu itu sendiri tidak mampu mentafsir bahawa apa yang dituturkannya tidak difahami orang lain, disebabkan dia sudah ketiadaan keupayaan untuk memahami apa yang diucapkan diri sendiri kepada mereka.

Kategori ini merupakan peringkat di mana seseorang tidak lagi boleh memahami bahasa dan menghadapi kesukaran membina ayat, menyukarkan mereka untuk berkomunikasi secara dua hala dengan jelas.

Punca utama aphasia biasanya muncul selepas seseorang diserang angin ahmar atau strok, yang menyebabkan bekalan darah kepada otak terganggu.

Selain itu, seseorang yang pernah mengalami impak kemalangan atau hentakan pada bahagian kepala juga boleh menghadapi aphasia.

Untuk membicarakan adakah aphasia boleh dirawat atau tidak, kita perlu memahami bahawa terdapat dua kaedah jangkitan aphasia merebak, sama ada secara progresif atau bukan progresif.

Seseorang yang menghidapi aphasia bukan progresif masih boleh menjalani sesi terapi bagi menggalakkan otaknya kembali mempunyai fungsi asal, seterusnya memperbaiki kemampuan pesakit untuk berkomunikasi.

Bagaimanapun bagi pesakit aphasia progresif, keadaan dan situasi mereka hanya akan menjadi bertambah teruk hari demi hari.

Sehingga setakat ini, belum ada teknik rawatan atau ubatan yang mampu merawat atau sekurang-kurangnya menambah baik kondisi pesakit aphasia jenis progresif.

Bagi pesakit aphasia progresif, ekoran daripada kehilangan kemampuan otak yang berlaku secara berterusan tanpa ada sebarang rawatan, ini memberi kesan kepada usia mereka.

Seseorang pesakit diramalkan hanya mampu bertahan di antara 3 ke 12 tahun selepas aphasia mereka dikenalpasti.

Rawatan yang mampu diberikan kepada mereka hanyalah rawatan yang membantu mengimbangi perubahan psikologi.

Ini kerana kebanyakan pesakit aphasia progresif akan mengalami kemurungan, kebimbangan dan mungkin juga bertindak agresif akibat rasa kecewa terpaksa berhadapan kepayahan berkomunikasi tahap tinggi.

Sukar untuk menerima hakikat pelakon watak yang cukup terkenal dalam siri Die Hard ini sedang berhadapan situasi sukar sebegini.

Tetapi pendedahan keluarganya berkenaan tahap kesihatannya telah menjawab pelbagai tohmahan yang selama ini dihamburkan kepada beliau.

Kebelakangan ini, Willis didapati kerap melibatkan diri dalam filem-filem berkualiti rendah terus untuk tayangan video dalam kuantiti yang banyak.

Walaupun telah mengumumkan persaraan, masih ada lapan filem beliau direct to video yang belum ditayangkan.

Penganjuran Golden Raspberry Awards tahun 2022 yang meraikan filem-filem teruk Hollywood juga telah menarik balik kategori khas dinamakan 'Kategori Lakonan Paling Teruk oleh Bruce Willis dalam tahun 2021' yang dipertandingkan.

Bruce Willis dicalonkan dalam 8 buah filem lakonan sendiri, diumumkan sebagai pemenangnya pada 23 Mac 2022.

Pengumuman berkenaan kondisi Willis dibuat keluarganya, dibuat seminggu kemudian pada 30 Mac 2022.

Mungkin menyedari karier beliau sedang berakhir, sejak tahun 2019 Willis giat menjalankan projek-projek filem kecil ini yang hanya memerlukan beliau bekerja 2 hari untuk keseluruhan penggambaran dengam bayaran lumayan.

Dalam tempoh 4 tahun, Willis telah terlibat dalam 22 buah filem kesemuanya.

Untuk setiap filem yang dia terlibat, Bruce Willis perlu mendapatkan banyak bantuan dalam memahami skrip serta dikecilkan skop lakonannya atas arahan produser.

Kadangkala semasa penggambaran sedang dilakukan, dia sendiri tidak mengetahui apa yang dia sedang lakukan.

Bagi yang tahu situasi beliau, mungkin mereka faham. Bagi yang tidak tahu, pasti mereka merasa pelik kenapa pelakon handal ini bersikap sangat tidak profesional dan tidak mampu menghayati watak dengan baik.


5 Kajian Menarik Kesan Muzik Terhadap Haiwan

Kita sedia maklum bahawa muzik mampu mempengaruhi mood dan perlakuan seseorang. Sebagai contoh, muzik yang rancak boleh memberikan tenaga sementara muzik yang perlu mampu memberikan ketenangan kepada pendengarnya.

Bagaimana pula dengan haiwan? Adakah muzik memberikan apa-apa kesan tertentu kepada mereka?

Sebenarnya, sudah terdapat banyak kajian yang dilakukan mengenai perkaitan jenis muzik dengan tingkahlaku haiwan. Kali ini, mari lihat 5 daripada kajian menarik yang membuktikan kesan menarikk muzik terhadap haiwan.

Kajian 2001 dari Universiti Leicester mendedahkan 1,000 kumpulan lembu kepada muzik yang berbeza tempo dalam tempoh 12 jam. Kemudian, jenis muzik yang didedahkan kepada lembu-lembu ini akan dilihat pada kesan susu yang dihasilkan kemudiannya apabila diperah.

Muzik-muzik itu secara amnya dikategorikan kepada perlahan (di bawah 100 denyutan seminit), menampilkan lagu seperti Everybody Hurts oleh R.E.M atau Beethoven's Pastoral Symphony, dan pantas (lebih 120 denyutan seminit), menampilkan lagu Jamiroquai's Space Cowboy dan The Wonder Stuff's Saiz.

Daripada kajian ini, mereka dapati lembu lebih suka lagu yang lebih lembut dan perlahan, mungkin kerana, seperti kita manusia, rentak yang lebih perlahan adalah lebih santai. Hasil daripada ini ialah hasil susu mereka meningkat sebanyak 3 peratus, menghasilkan 0.73 liter lebih susu sehari.

Kajian University Harvard 2009 mendapati bahawa haiwan yang mempamerkan mimik vokal (iaitu haiwan  yang boleh menyalin bunyi menggunakan suara mereka) juga mempunyai kemampuan terbaik dalam menepati rentak dalam irama muzik dan penemuan ini mencadangkan mungkin terdapat pautan evolusi antara kedua-duanya.

Dan subjek ujian mereka datang dari sumber yang mengejutkan iaitu YouTube. Ya, ternyata menyiarkan video burung nuri peliharaan anda yang melakukan beberapa pergerakan sebenarnya boleh membawa kepada sesuatu yang berfaedah.

Para penyelidik memperlahankan video yang memaparkan haiwan menari supaya mereka dapat mengukur seberapa tepat rentak tersebut dapat dipadankan dan menemui 14 spesies burung nuri, semuanya mampu meniru vokal, yang menunjukkan bukti yang meyakinkan mereka boleh memadankan rentak itu.

Dalam kajian dilakukan, nyamuk Aedes aegypti betina yang 'terhibur' dengan lagu Scary Monsters dan Nice Sprites kurang kerap mendarat pada hosnya dan menyerang lebih lewat daripada nyamuk tanpa muzik. Selain itu nyamuk itu kurang melakukan hubungan seks semasa dubstep dimainkan.

Nyamuk jantan mengenal pasti betina dengan ciri bunyi dengungan sayapnya yang lebih rendah. Nyamuk jantan dan betina kemudian melakukan satu ritual yang meningkatkan kekuatan bunyi yang mereka hasilkan sehingga mereka sepadan. Kajian menunjukkan bahawa proses ini telah terganggu dengan memainkan lagu dubstep.

Para penyelidik percaya bahawa muzik elektronik boleh menyediakan kaedah baharu perlindungan peribadi terhadap Aedes aegypti, juga dikenali sebagai nyamuk demam kuning, yang bertanggungjawab menyebarkan virus denggi dan Zika.

Pusat jagaan anjing biasanya menjadi mimpi ngeri bagi pemilik anjing kerana kebanyakan daripadanya berkemungkinan menghasilkan beberapa tahap tekanan pada anjing mereka. Tetapi menurut kajian 2016 oleh Universiti Glasgow, satu cara untuk menjadikan pusat peliharaan ini lebih mesra adalah dengan memainkan muzik latar.

Para penyelidik memainkan pusat jagaan dengan pelbagai genre muzik yang berbeza, dan mendapati bahawa mana-mana muzik yang dimainkan, mereka lebih santai dan menghabiskan lebih banyak masa untuk bersantai sambil berbaring.

Tetapi jika anda benar-benar ingin memberi anjing-anjing tersebut suasana santai, para penyelidik mendapati bahawa tanda penurunan tahap tekanan dapat dilihat lebih jelas apabila anjing-anjing tersebut mendengar lagu rock lembut dan reggae.

Jika anda pernah ke kasino, lampu berkelip dan muzik riang bukan sahaja untuk gangguan dan hiburan; mereka sebenarnya mungkin menggalakkan anda untuk berjudi lebih banyak - jika anda seekor tikus.

Satu kajian di Kanada pada 2016 mendapati bahawa tikus cukup pandai mengelak situasi berisiko apabila melibatkan perjudian untuk makanan manis, tetapi keadaan tersebut berubah apabila apabila anda memainkan muzik dan lampu warna-warni padanya.

Apabila saintis memberi tikus ubat yang menghalang tindakan reseptor dopamin tertentu yang telah dikaitkan dengan ketagihan, tikus tidak lagi bertindak seperti penjudi yang bermasalah. Tetapi penyekat dopamin mempunyai kesan minimum pada tikus yang berjudi tanpa lampu berkelip dan isyarat bunyi.


5 Haiwan Dengan Tempoh Tidur Paling Lama

Sama seperti manusia, semua haiwan memerlukan rehat. Tetapi bagaimana haiwan tidur sangat berbeza dengan cara manusia tidur. Secara purata, manusia memerlukan kira-kira 8 jam tidur malam, tetapi sesetengah haiwan tertentu memerlukan lebih banyak masa tidur manakala yang lain memerlukan kurang masa tidur.

Semuanya bergantung pada cara mereka hidup, keperluan mereka, habitat dan makanan yang mereka makan. Terdapat banyak faktor yang boleh mempengaruhi berapa banyak masa tidur yang diperlukan haiwan.

Tidur adalah penting untuk semua haiwan. Apabila tidur, haiwan akan berehat, memulihkan dan memproses maklumat yang telah mereka ambil semasa mereka terjaga. Haiwan yang lebih muda cenderung memerlukan lebih banyak tidur semasa mereka membesar.

Jangan terkejut, ada haiwan yang memerlukan tempoh tidur sangat panjang dalam sehari dan kitaran tidur ini berulang-ulang setiap hari. Kali ini, mari lihat carta senarai haiwan yang memerlukan tempoh tidur paling panjang.

Sloth dikenali sebagai makhluk yang lambat, jadi masuk akal bahawa mereka bukan sahaja lambat tetapi juga sentiasa mengantuk. Sloth tiga kaki tekak coklat (Bradypus variegatus) merupakan spesis haiwan ini yang paling lama tempoh tidurnya. Sloth ini tidur selama kira-kira 14 hingga 16 jam sehari.

Tidak seperti haiwan nokturnal lain, sloth tiga kaki tekak berwarna coklat ini tidur pada waktu siang dan malam. Mereka aktif selama 2-3 jam pada satu masa, dan kemudian mereka tidur. Apabila mereka tidur, mereka boleh melakukannya menggunakan dua 'mod'.

Haiwan ini boleh tidur dalam keadaan berjaga-jaga, di mana mata mereka terbuka dan mereka berkelip. Sebagai alternatif, mereka akan tidur dalam mod tidur tingkah laku, dengan mata tertutup semasa mereka bergantung dari ataspokok.

Salah satu spesis armadillo terbesar, armadillo gergasi (Priodontes maximus) sangat berkuasa dan badangnya dilindungi dengan sisik tulang yang keras. Sejenis lagi haiwan malam yang perlu banyak  tidur, haiwan ini boleh tidur selama 16-18 jam sehari.

Armadillo gergasi pada dasarnya menghabiskan sepanjang hari di dalam liang atau sarang mereka untuk htidur sepanjang hari. Mereka menggali sendiri lubang ini menggunakan kukur cakar ketiga mereka, mencipta ruang tidur mereka sendiri untuk tempoh yang panjang ini.

Sebenarnya terdapat beberapa spesies landak, yang semuanya mempunyai tabiat tidur yang lama. Seperti kelawar, mereka aktif pada waktu malam, jadi mereka tidur pada siang hari.

Landak (termasuk Landak Eropah) tidur selama kira-kira 18 jam sehari. Sebagai haiwan nokturnal yang aktif pada malam hari, haiwan ini mempunyai sedikit aktiviti pada siang hari, jadi kebanyakan masa siang mereka benar-benar digunakan untuk tidur sepanjang hari.

Semua spesis kelawar cenderung untuk tidur dalam tempoh yang panjang dalam sehari kerana mereka aktif pada waktu malam. Tetapi kelawar coklat kecil (Myptis lucifugus) memerlukan selama purata 19 jam sehari bagi yang berada dalam tawana atau kurungan.

Oleh kerana nombor ini adalah daripada kelawar tawanan, di alam liar ia mungkin berbeza. Walau bagaimanapun, tempoh tidur lama ini dianggap sebagai cara untuk menjimatkan tenaga. Kelawar ini bertenggek secara terbalik di dalam bangunan, gua, pokok, dan juga timbunan kayu.

Koala (Phascolartos cinereus) boleh tidur selama 18 hingga 22 jam sehari! Ini sebahagian besarnya disebabkan oleh pemakanan mereka. Koala memakan daun kayu putih, yang sebenarnya beracun, jadi sistem pencernaan mereka sukar memproses makanan ini dan hanya boleh mendapat nutrien yang terhad daripadanya.

Kedengaran pelik bukan? Kerana makanan yang mereka makan dan bilangan nutrien dan tenaga yang kecil yang mereka peroleh daripada makanan itu, Koala menghabiskan sebahagian besar masa mereka tidur selepas makan.


7 Individu Sindrom Down yang Berjaya dan Terkenal di Mata Dunia

Sejak kebelakangan ini, kisah mengenai seorang gadis Sindrom Down bernama Bella menjadi tumpuan seluruh warga Malaysia. Bella didakwa didera oleh pengurus sebuah rumah kebajikan yang sepatutnya bertanggungjawab menjaga keselamatan dan kesejahteraan remaja itu.

Sepatutnya, kanak-kanak Sindrom Down seperti Bella perlu diberi perhatian dan penjagaan yang lebih berbanding kanak-kanak normal. Dilahirkan dengan keupayaan intelektual dan fizikal yang terbatas sebenarnya bukanlah penghalang bagi insan istimewa Sindrom Down untuk berjaya di dunia.

Berikut adalah beberapa individu Sindrom Down yang berjaya dan terkenal di mata dunia.

Sujeet Desai ialah pemuzik Sindrom Down pertama yang bermain di Carnegie Hall iaitu antara dewan muzik yang paling ternama di dunia. Sujeet juga berjaya menguasai tujuh instrumen muzik iaitu klarinet bb, klarinet bes, saksofon alto, biola, piano, trompet dan gendang.

Sujeet telah membuat persembahan di hampir seluruh Amerika Syarikat dan 13 negara lain. Dia memenangi banyak anugerah termasuklah Anugerah Pencapaian Hari Orang Kurang Upaya PBB, Anugerah Hari Sindrom Down Sedunia dan banyak lagi.

Selain sering mendapat liputan stesen televisyen dan akhbar ternama, kisah Sujeet turut diterbitkan dalam beberapa rancangan dokumentari.

Madeline Stuart dikenali secara meluas sebagai model profesional pertama dengan Sindrom Down. Madeline menjadi orang kedua dengan Sindrom Down yang diberi penghargaan untuk berjalan di pentas New York Fashion Week (selepas pelakon Sindrom Down Jamie Brewer).

Sejak itu, dia sering dijemput untuk menjadi model di pelbagai acara fesyen. Madeline turut menyertai Paris Fashion Week, London Fashion Week dan banyak lagi. Malah, gadis ini turut disenaraikan dalam majalah Vogue dan Forbes.

Lebih mengagumkan lagi, model yang berasal dari Australia ini telah memulakan jenama fesyennya sendiri iaitu 21 Reasons Why. Anda mungkin tidak percaya bahawa Madeline pernah menamatkan triatlon Sukan Olimpik Khas sebanyak tiga kali.

Pablo Pineda ialah seorang pelakon dan pendidik dan dikenali sebagai individu Sindrom Down Eropah yang pertama memperolehi ijazah universiti. Beliau menamatkan kedua-dua Diploma dalam Perguruan dan Psikologi Pendidikan.

Dia turut membintangi sebuah filem mengenai seorang lulusan universiti dengan Sindrom Down. Walaupun masih berlakon, Pineda bercadang untuk membina kerjaya dalam bidang pendidikan dan berusaha melaksanakan strategi antarabangsa untuk meningkatkan peluang pekerjaan bagi orang kurang upaya.

Dia kini menjadi penceramah jemputan di universiti di seluruh dunia selain telah menulis beberapa buah buku. Video Pineda berucap di Ted Talk tersedia untuk ditonton dalam talian.

Zack Gottsagen ialah seorang pelakon yang telah membintangi beberapa filem dan antara filemnya yang paling terkenal setakat ini adalah The Peanut Butter Falcon (2019).

Dia turut menjadi individu pertama menghidap Sindrom Down untuk mempersembahkan anugerah bersama-sama pelakon Shia LaBeouf di Anugerah Akademi.

Ketika kecil, pakar perubatan memberitahu bahawa Gottsagen mungkin tidak boleh bercakap atau berjalan. Dengan bantuan ibunya, dia berjaya membuktikan bahawa tiada yang mustahil untuk dilakukan.

Tim Harris ialah seorang atlet yang telah memenangi banyak pingat emas di Sukan Olimpik Khas (berbeza dengan Paralimpik). Dia bertanding dalam bola keranjang, hoki, bola tampar, golf dan acara trek dan padang.

Tim juga merupakan satu-satunya penghidap Sindrom Down di AS yang berjaya membuka restorannya sendiri. Restoran Tim diberi nama Tim's Place di Albuquergue, New Mexico. Tim turut menubuhkan yayasannya sendiri yang dinamakan sebagai Tim's Big Heart Foundation di mana dia berhasrat untuk memberi inspirasi kepada semua orang di seluruh dunia.

Chelsea Werner ialah seorang ahli gimnasti Sukan Olimpik Khas dan seorang model. Ketika masih kecil, doktor memberitahu bahawa Chelsea mungkin tidak dapat berjalan kerana mempunyai masalah otot.

Namun, dia berjaya membuktikan doktornya salah dengan menjadi pemenang Kejohanan Kebangsaan Amerika Syarikan sebanyak empat kali dalam acara gimnastik di Sukan Olimpik Khas.

Chelsea juga telah menceburi bidang peragaan dan telah menjadi penghias majalah terkenal seperti Teen Vouge serta dijemput untuk berjalan di New York Fashion Week.

Jamie Brewer ialah seorang pelakon Sindrom Down yang telah membintangi pelbagai siri televisyen dan filem Hollywood. Antara lakonannya yang paling menyerlah adalah dalam siri American Horror Story.

Brewer juga merupakan penghidap Sindrom Down pertama memenangi Anugerah Pelakon Drama Cemerlang untuk Drama Desk Award dan merupakan yang pertama berjalan di New York Fashion Week pada tahun 2015.

Brewer juga bekerjasama dengan beberapa badan untuk memansuhkan penggunaan perkataan "Retard" dalam perundangan di Texas dan menggantikannya dengan "Intellectual Developmental Disability" dalam semua bahasa rasmi.


7 Haiwan Dengan Kuasa Gigitan Paling Kuat di Dunia

Purata kekuatan gigitan manusia ialah 162 paun per inci persegi (PSI). Bagaimana pula dengan kekuatan gigitan haiwan sehingga sesetengah daripadanya begitu kuat sehingga mampu membunuh mangsanya?

Daya gigitan haiwan sebahagian besarnya bergantung pada otot rahang, serta tulang rahang dan luas permukaan gigi, tetapi ia juga bergantung pada saiz haiwan/mangsa mereka. Kerana daya dalam otot bergantung pada berapa banyak ia diregangkan, daya gigitan haiwan bergantung pada saiz apa yang digigitnya, menurut kajian dari Universiti Brown.

Daya gigitan diukur dalam paun per inci persegi atau psi. Lebih tepat lagi, ia adalah daya paun bagi setiap inci persegi, kerana ia adalah tekanan daripada daya satu paun, digunakan pada kawasan seluas satu inci persegi (6.5 sentimeter persegi). Dalam erti kata lain, tekanan yang diberikan haiwan itu terhadap makanannya itu mangsanya.

Kali ini, mari lihat senarai 7 haiwan yang mempunyai daya gigittan yang paling kuat.

Gorilla mempunyai daya gigitan purata sekitar 1,300 psi. Kekuatan gigitannya ini biasanya dimanfaatkan untuk mengunyah ranting-ranting keras dan dan mengoyak kulit pokok.

Walaupun gigitannya kuat, gorila kebanyakannya vegetarian. Mereka menggunakan rahang kuat mereka untuk menanggalkan kulit, pertama dari pokok, kemudian untuk pokok seperti Milicia, untuk memisahkan kulit luar (yang dibuang) dari kulit dalam yang manis.

Ikan jerung spesis Bull Shark (Carcharhinus leucas) mempunyai daya gigitan purata sekitar 1,350 psi. Bull shark mempunyai lebih banyak gigi berbanding spesies jerung lain, sehingga 350 gigi pada satu-satu masa. Mulut jerung berfungsi seperti tali pinggang penghantar (conveyer belt).

Apabila gigi tua yang terletak dekat dengan tepi rahang gugur, gigi dari barisan di belakang bergerak ke hadapan untuk menggantikannya. Ini bermakna Bull Shark mempunyai keseluruhan sehingga 50,000 gigi dalam seumur hidup! Tidak hairanlah gigi jerun merupakan satu penemuan biasa fosil haiwan ini.

Jaguar mempunyai daya gigitan purata sekitar 1,500 psi. Kuasa gigitan sekuat ini membolehkannya memotong kulit berperisai buaya, cengkerang kura-kura dan labi-labi dan menghancurkan tulang manngsa.

Sbagai haiwan pemburu oportunistik, jaguar akan memburu apa sahaja haiwan yang boleh dijadikan santapannya. Dengan satu gigitan kuat di belakang tengkorak, mereka boleh mengalahkan dan membunuh haiwan sehingga empat kali ganda berat mereka sendiri.

Badak mempunyai daya gigitan purata sekitar 1,800 psi. Haiwan yang hidup di bahagian sub-sahara Afrika ini menggunakan daya gigitannya yang kuat ini sebagai perlindungan kepada haiwan pemangsa yang lain dan perlindungan daripada serangan badak air yang lain.

Badak air mempunyai mulut terbesar dan gigi terbesar daripada mana-mana mamalia darat dan gigi taring haiwan ini biasanya berukuran 71cm dan terus membesar. Gigi taring terbesar yang pernah direkodkan untuk seekor badak air adalah sepanjang 122cm!

Alligator atau buaya Amerika mempunyai purata kekuatan gigitan 2,125 psi. Cengkaman dari gigitannya ini membantunya membunuh mangsa dengan pantas melalui serangan hendap. Namun, ianya tidaklah sekuat gigitan buaya air masin.

Sebagai pemangsa oportunistik, buaya akan menunggu mangsa yang paling mudah. Daripada ular, ikan dan penyu kepada mamalia dan amfibia, malah serangga, mereka tidak cerewet. Penyelidik dari Florida State University mendapati bahawa gigitan buaya boleh mengangkat trak kecil.

Spesis buaya air masing mempunyai purata kekuatan gigitan 3,700 psi. Haiwan yang biasa ditemui di India, Asia Tenggara dan Australia ini biasanya akan membaham mangsanya sebelum memusingkan badannya untuk membunuh mangsanya. Buaya air masin, atau 'saltie' seperti yang paling dikenali di Australia, ialah reptilia (hidup) terbesar di dunia.

Buaya hantan boleh membesar sehingga 7 meter panjang dan berat sekitar 1,000kg, dengan betina lebih kecil sedikit. Haiwan ini memburu dengan menyerang hendap mangsa mereka dengan ganas. Mereka sering dirujuk sebagai 'fosil hidup' dan sebahagian besarnya kekal tidak berubah dalam 100 juta tahun.

Berada di tempat pertama dalam senarai ini adalah buaya Nil yang boleh ditemui di kawasan sub-Sahara Afrika yang mempunyai kuasa gigitan sekitar 5,000 psi. Kuasa gigitan sekuat ini membantunya menggigit dan menghancurkan tulang mangsanya, sebelum mangsa ditelan bulat-bulat.

Walaupun buaya Nil lebih kecil daripada buaya air masin, mereka berada di bahagian atas carta untuk gigitan paling berkuasa. Agresif dan sangat teritorial, buaya Nil akan mengalahkan mana-mana mangsa yang berani datang berhampiran air. Diet utama haiwan ini walaubagaimanapun hanya ikan.


Pulau Paspot : Pulau Buatan Unik Menghubungkan Arab Saudi-Bahrain

Kembalinya warga Malaysia yang terperangkap di Singapura sejak penutupan sempadan 2 tahun lepas akibat pandemik, pasti melegakan banyak pihak.

Di tengah-tengah semua hubungan Malaysia-Singapura, Tambak Johor menjadi simbol bagaimana dua masyarakat dalam dua negara berbeza masih memerlukan antara satu sama lain. Walaupun sering sesak, tambak tersebut jelas memainkan peranan yang sangat besar.

Selain kita dan Singapura, Arab Saudi dan Bahrain juga mempunyai sistem sempadan yang hampir serupa, ekoran kedudukan Bahrain sebagai pulau yang dihubungkan dengan jirannya.

Jika kita ada Tambak Johor, bagi masyarakat di sana - pulau yang dikenali sebagai Pulau Paspot membawa 1001 kisah masyarakat mereka.

Kedudukan Pulau Paspot di antara Bahrain (kanan) dan Arab Saudi (kiri)

Dikenali diperingkat antarabangsa sebagai Pulau Paspot RajaFahd (King Fahd Passport Island), pulau buatan manusia ini secara rasminya dinamakan sebagai Pulau Tengah Tambakan Keempat atau 'Middle Island.'

Projek mega dimulakan perancangannya sejak tahun 1981, selamat dibuka kepada orang ramai pada tahun 1986 memakan bajet sekitar RM5.4 billion dengan anggaran sekitar 45,000 pengguna setiap hari.

Menyambung dua lokasi di dua negara iaitu Al-Aziziyah di bahagian Arab Saudi dan Al-Jasra yang terletak di Bahrain, laluan sepanjang 25km dengan lebar 0.6km dibuka sebagai penghubung utama kedua-dua negara itu.

Keseluruhan laluan, jambatan dan pulau direkabentuk firma arkitek dan pembinaan Ballast Nedam dari Belanda, menggunakan peruntukan kerajaan Arab Saudi sepenuhnya.

Bagi mengendalikannya, syarikat pengendali KFCA atau Pengendali Tambakan King Fahd dilantik sebagai operator, yang mempunyai wakil dari Arab Saudi dan Bahrain menyelia kawasan pulau di bawah kawalan mereka.

Idea asal penubuhan laluan jambatan penyambung di antara kedua-dua negara sebenarnya telah pun disuarakan ketika dekad 1950-an oleh kerajaan Arab Saudi.

Percaya dengan potensi yang bakal diwujudkan hasil cetusan idea tersebut, kerajaan Bahrain mengambil langkah drastik mengubah sistem jalanraya mereka agar semua pemandu perlu memandu di bahagian lorong kanan - sama seperti di Arab Saudi.

Matlamat perubahan ini jelas untuk menunjukkan keseriusan Bahrain dalam membantu merealisasikan idea tersebut yang pasti memberi faedah besar kepada ekonomi mereka dalam jangka masa panjang.

Laluan panjang itu diusahakan kedua-dua negara untuk memperkembangkan perkembangan ekonomi serta menggalakkan pertukaran budaya.

Seiring dengan hasrat itu, sebuah pulau buatan bakal dibangunkan menjadi simbol utama kerjasama yang terjalin - di mana pulau tersebut akan diuruskan bersama, di sebelah barat Arab Saudi dan di timur Bahrain.

Rekaan pulau itu dibentuk agar sesuai untuk kegunaan utamanya sebagai sempadan, selain turut sama mampu menjadi pusat aktiviti ekonomi, kediaman dan juga pusat keagamaan yang teratur.

Pulau Paspot dibahagikan satu genting di tengah-tengahnya, yang menjadi penanda pembahagian kawasan kedua-dua negara di tengah pulau itu. Oleh kerana diurus dua buah negara berbeza, kemudahan yang ditawarkan juga mengikut citarasa yang tidak serupa.

Di bahagian Arab Saudi ketika ini terdapat kafe Starbucks, sebuah restoran, sebuah taman kecil dan kompleks penyeliaan milik KFCA bahagian Arab Saudi yang turut sama menempatkan rumah pekerja.

Di bahagian Bahrain pula terdapat sebuah McDonalds, sebuah restoran dan juga pejabat KFCA bahagian Bahrain.

Kedua-dua kawasan ini mempunyai sebuah masjid di bahagian masing-masing untuk kemudahan masyarakat setempat, selain sebuah menara tinjau yang didirikan.

Diangarkan setakat ini ada lebih 10 orang penduduk yang dikategorikan sebagai penduduk beralamat tetap, yang bermukim di sana. Kesemua mereka adalah pekerja di bawah KFCA.

Ekoran daripada tahap penggunaan yang agak tinggi, pada tahun 2020 KFCA telah pun mengumumkan perancangan bagi menambah kemampuan kapasiti laluan panjang ini sehingga 45% penambahan.

Peningkatan ini bakal dilakukan dengan penukaran sistem pembayaran tol dan sistem bayaran secara nir-tunai, yang diharap dapat mempercepatkan lagi urusan keluar masuk orang ramai melalui sempadan masing-masing.

Walaupun di atas kertas Pulau Paspot ini seolah-olah menarik untuk dikunjungi untuk kita yang belum pernah mengunjunginya, realitinya bagi penduduk tempatan yang kerap melaluinya - situasi Pulau Paspot hanyalah sama dengan pintu sempadan negara-negara lain.

Kenderaan perlu bersusun panjang menantikan giliran melepasi sempadan. Di waktu puncak, tempoh menunggu dikatakan boleh mencecah 3 jam untuk sebuah kenderaan selamat dibenarkan masuk menyeberangi sempadan - khasnya laluan Arab Saudi ke Bahrain.

Pada bulan Januari tahun 2020, kerajaan Arab Saudi merekodkan lebih 131,000 pengguna sempadan ini dalam sehari; menjadi rekod tertinggi penggunaan laluan ini sejak dilancarkan.

Walaupun angka ini nampak tinggi, rekod yang dicatatkan sebenarnya masih jauh di belakang angka pengguna sempadan Malaysia-Singapura yang pada hari tenang pun mampu mencecah lebih 300,000 orang setiap hari.

Sayangnya dua laluan jambatan penghubung di antara Johor dan Singapura agak pendek jaraknya, hanyalah sekitar 1.056km dan 1.92km jambatannya.

Tidak ada jarak yang cukup untuk kita dan Singapura mencipta alasan untuk membina sebuah pulau yang dapat kita kongsi bersama-sama, seperti apa yang Bahrain dan Arab Saudi lakukan.

Tetapi idea untuk menghubungkan Semenanjung Malaysia dengan Sumatra di Indonesia melalui laluan jambatan sepanjang 127.92 km sering dibangkitkan, walaupun mendapat tentangan pihak yang melihat tiada faedahnya laluan itu dibina kepada kedua-dua negara.

Jika terjadi, adakah impak laluan itu mampu memberi kesan positif seperti apa yang telah berjaya dilakukan di Arab Saudi dan Bahrain? Berapa agaknya pulau buatan perlu dibina sepanjang laluan itu?


7 Pulau Yang Dikuasai Haiwan Tertentu

Populasi manusia telah berkembang secara eksponen sejak beberapa dekad yang lalu. Akibat pertambahan populasi ini, banyak habitat semula haiwan dirosakkan dan dimusnahkan untuk mewujudkan bandar dan kawasan perindustrian.

Akibat daripada tindakan manusia ini, jumlah spesies haiwan yang terancam kritikal semakin meningkat dan sudah tiba masanya kita melakukan yang terbaik untuk melindungi mereka. Menariknya, terdapat tempat tertentu di dunia di mana haiwan berkeliaran dengan bebas tanpa sebarang bahaya.

Kali ini, pihak Iluminasi ingin kongsikan 7 pulau unik dimana populasi di pulau ini dimoninasi oleh spesis haiwan tertentu dan bukannya manusia.

Popular dengan nama sebagai " Pantai Khinzir", Pulau Big Major Cay yang tidak berpenghuni di Exuma, Bahamas, dipenuhi dengan khinzir liar yang comel. Khinzir ini tinggal di pulau itu dan kawasan cetek di sekelilingnya.

Dipercayai bahawa khinzir ini ditinggalkan di situ oleh beberapa orang tentera dengan niat untuk kembali dan menjadikannya sebagai hidangan mereka atau mungkin terselamat dalam kejadian kapal karam. Mereka telah belajar cara untuk terus hidup dan berkembang maju dengan berenang ke kapal yang lalu di mana mereka sering menemui makanan buangan atau diberikan makan daripada pelancong.

Di pulau kecil Jepun Tashirojima, populasi manusia hanya 100. Sebaliknya, pulau ini mempunyai sekitar 600 ekor kucing, enam kali ganda bilangan manusia. Penguasaan kucing ini bermula pada pertengahan abad ke-18 dan ke-19. Pada masa itu, penduduk pulau itu menternak ulat sutera untuk menganyam tekstil. Mereka membela kucing kerana haiwan ini biasa menghalau tikus daripada memakan ulat sutera.

Kucing-kucing ini sentiasa diberi makan oleh nelayan, dan populasi mereka terus bertambah. Malah ada mitologi yang mengatakan bahawa nelayan menganggap kucing sebagai pembawa tuah dan membina kuil untuk mereka. Hari ini, pulau Tashirojima dijadikan lokasi pelanconga buat pencinta kucing.

Pulau Assateague ialah pulau tidak berpenghuni di Amerika Syarikat. Pulau ini adalah rumah kepada baka kuda yang jarang ditemui yang telah berada di pulau ini sejak tahun 1600-an. Dikenali sebagai "Chincoteague", kuda ini mempunyai kisah legenda di sebalik kewujudan mereka di pulau ini.

Legenda mengatakan bahawa mereka adalah mangsa yang terselamat dari bangkai kapal Sepanyol. Tetapi pakar percaya bahawa kemungkinan besar mereka telah dibebaskan di pulau ini oleh penjajah yang ingin melarikan diri dari undang-undang dan cukai ternakan pada abad ke-17. Hari ini, terdapat kira-kira 300 ekor kuda hidup di pulau ini.

Pulau Duiker di Afrika Selatan adalah rumah kepada salah satu koloni anjing laut bulu Cape yang terbesar. Makhluk comel ini telah menjadikan pulau berbatu di sana sebagai rumah. Terdapat kira-kira 6,000 anjing laut yang tinggal di pulau ini dan boleh dilihat menjemur diri mereka berbaring di atas batu.

Feri dan bot biasa membawa pengunjung untuk melihat anjing laut ini. Pulau ini telah digelar sebagai "Pulau Anjing Laut." Semasa musim beranak sekitar April, anjing laut kecil yang comel boleh dilihat berkumpul dekat dengan ibu mereka atau belajar berenang di perairan.

Pulau Brazil, Ilha da Queimada Grande, mmpunyai seekor ular setiap meter kawasannya. Ular yang terdapat di sana ialah ular Bothrops insularis (kepala tombak warna emas) yang merupakan salah satu ular paling berbisa dan mematikan di dunia.

Beberapa dekad yang lalu, pulau itu disambungkan ke tanah besar melalui jalur darat. Tetapi dengan peningkatan paras laut, jisim daratan yang bersambung masuk ke bawah air dan pulau itu terputus sepenuhnya dari tanah besar. Akibatnya, ular-ular itu terdampar di pulau itu.

Juga dikenali sebagai Usaga Jima, yang diterjemahkan kepada "Pulau Arnab", pulau di Jepun ini adalah syurga bagi pencinta arnab. Semasa Perang Dunia II, pulau ini merupakan tapak penyelidikan dan pembuatan senjata kimia. Bagaimana arnab mula mendiami pulau ini masih menjadi misteri.

Sesetengah percaya mereka mungkin menjadi subjek ujian semasa perang, dan selepas perang, pekerja mungkin telah melepaskan arnab yang tinggal. Tetapi menurut Ellis Krauss, seorang profesor politik Jepun, percaya arnab tersebut merupakan keturunan daripada lapan ekor arnab yang diperkenalkan ke pulau itu pada 1971 oleh sekumpulan pelajar sekolah.

Pulau ini pernah menjadi rumah kepada kira-kira 43.7 juta ketam dewasa atau kira-kira 0.09 hingga 0.57 ketam merah dewasa setiap meter persegi. Tetapi dalam beberapa tahun kebelakangan ini, kedatangan sejenis spesis semut berwarna kuning telah mengurangkan populasi ketam kepada sekitar 30 juta.

Sepanjang tahun, ketam boleh ditemui bertebaran di dalam hutan. Tetapi sekali setahun sesuatu yang indah berlaku. Berjuta-juta ketam keluar dari hutan dan pergi ke lautan untuk musim pembiakan. Selepas proses mengawan, ketam jantan kembali ke hutan manakala betina tinggal di liang selama kira-kira dua minggu untuk bertelur.


5 Filem Terbaik Yang Dirakam Dalam Format Skrin Komputer

Filem dalam era moden mempunyai kebebasan rakaman lebih luas berbanding zaman dahulu disebabkan oleh saiz peranti kamera yang bersaiz kecil, memudahkan rakaman dibuat dari sudut dan kedudukan.

Salah satu genre filem unik yang muncul ekoran kemudahan ini serta masih layak dikatakan baru adalah genre 'screenlife' atau 'filem berasaskan skrin', di mana keseluruhan penceritaan filem itu dibuat dengan hanya rakaman video dalam skrin melibatkan peranti komunikasi.

Kekangan pergerakan yang boleh dibuat kamera atau sudut pandangan yang lebih luas, memaksa pengarah filem 'screenlife' mencari kaedah lebih kreatif membina jalan cerita dan memastikan adegan mudah difahami penonton.

Berikut adalah lima filem terbaik genre screenlife yang ada setakat ini yang dimonopoli filem bertemakan misteri atau penyiasatan.

Sebuah filem screenlife yang tidak takut untuk menampakkan visual seram, 'Megan Is Missing' menjadi antara filem popular genre ini lama selepas diterbitkan selepas tahun 2011, dibuat hanya dengan bajet sekitar RM148,500.

Tidak ramai menyedari kewujudan filem ini awalnya walaupun Megan Is Missing menimbulkan kontroversi selepas diharamkan kerajaan New Zealand, ekoran paparan yang sangat-sangat grafik.

Populariti filem ini kembali memuncak pada tahun 2020 memperkenalkan ramai penonton baru kepada judul ini, selepas pengguna aplikasi Tik-Tok berkongsikan reaksi mereka menonton filem tersebut.

Megan Is Missing memaparkan watak dua orang sahabat baik berusia 14 tahun iaitu Megan dan Amy yang berkenalan dengan seorang remaja dalam talian bernama Josh. Hubungan Megan dan Amy mula retak selepas Megan memilih untuk menghabiskan masa berbual secara maya dengan Josh.

Sehinggalah pada satu hari Megan yang sepatutnya bertemu Josh buat kali pertama hilang tanpa jejak dan Amy mula menemui jejak Megan sebelum...tak mahu kami ceritakan.

Penamat filem ini merupakan antara ending paling sick pernah kami tonton. Memang patut filem ini diharamkan!

Selepas satu insiden memalukan melibatkan seorang remaja bernama Laura dimuatnaik ke internet tanpa diketahui siapa yang memuatnaiknya, Laura bertindak membunuh diri.

Rakan-rakan Laura meneruskan hidup walaupun berdepan tragedi, kerap menggunakan aplikasi Skype untuk berhubung dan berbual sesama mereka.

Dalam satu sesi sidang video mereka, seorang pengguna yang tidak mereka kenali telah masuk menceroboh tanpa mendedahkan identiti asal. Apa yang menakutkan mereka, pengguna tanpa izin itu seakan tahu latar belakang semua yang ada dalam ruangan bual itu secara intim.

'Unfriended' merupakan antara filem yang mempopularkan genre screenlife kepada masyarakat umum, mendapat ulasan baik dari penonton serta menjadi antara filem yang untung besar dari segi kutipan; kosnya hanya RM4.25 juta dengan pulangan RM267.5 juta.

Dirancang sebagai sebuah francais, filem pertama ini disusuli oleh filem kedua 'Unfriended : Dark Web' terbitan tahun 2018 yang memaparkan satu kisah berbeza berbanding filem asalnya menggunakan genre serupa. Filem ketiga siri ini bakal menyusul sedang dalam pembikinan.

Tidak adil untuk kami menyenaraikan lima filem screenlife dalam senarai ini, tanpa menyebut tentang The Collingswood Story. Ini kerana filem ini adalah antara filem terawal menggunakan format genre ini.

The Collingswood Story memaparkan dua pasangan kekasih bersahabat akrab yang sering menggunakan aplikasi perbualan video untuk berkomunikasi dengan perkakasan kamera web.

Selepas salah seorang daripada mereka berjaya menghubungi mendiang ayahnya dengan bantuan seorang individu wanita yang mendakwa dirinya seorang psikik secara dalam talian, mereka dijemput untuk sama-sama turut serta dalam sesi mistik itu.

Dalam sesi yang diatur, psikik itu mendapati ada keganjilan wujud menyebabkan wanita tersebut mula berbicara tentang perkara yang tidak mereka jangkakan.

Diterbitkan pada tahun 2002, The Collingswood Story memaparkan teknologi komunikasi yang seiring dengan zamannya, jadi rekaan visualnya agak terkebelakang sedikit.

Bagaimanapun sehingga kini filem ini kekal mendapat pujian di kalangan pengkritik filem bebas, sehinggakan usaha untuk menerbitkan semula filem ini dengan bajet lebih besar terus mendapat sokongan.

Host menjadi antara filem yang dianugerahkan skor 100% di laman web Rotten Tomatoes (daripada 95 ulasan profesional!). Hebat tak?

Dibuat berasaskan sistem aplikasi sidang mesyuarat maya Zoom sepenuhnya, 'Host' memaparkan sekumpulan sahabat yang cuba mengharungi era pandemik Covid-19 bersama-sama dari jarak jauh.

Mereka berhubung untuk berborak, sehinggalah salah seorang dari mereka menjemput seorang individu yang dikatakan mampu menghubungi alam ghaib untuk mereka cuba merasai pengalaman baru. Selepas berjaya menyeru satu semangat hadir, kesemua mereka mula mengalami fenomena-fenomena aneh yang menyeramkan.

'Host' unik kerana kisahnya bukan saja memaparkan sekumpulan anak muda ketika pandemik, bahkan dirakamkan semasa pandemik. Keseluruhan filem ini dibuat secara maya, di mana setiap pelakon terlibat perlu menyiapkan sendiri lokasi atas seliaan pengarah.

Aksi-aksi aneh yang berlaku juga direkodkan hasil kerja tangan pelakon itu sendiri, atas latihan dan tunjuk ajar kru produksi yang duduk di lokasi berbeza.

Kurang popular ekoran promosi yang agak terhad, 'Host' membuktikan sebuah filem yang berjaya dapat dilakukan secara maya tanpa kehadiran kru produksi bersifat tradisional seperti biasa.

Berbeza dengan filem-filem lain dalam senarai ini, 'Searching' adalah satu-satunya filem yang memaparkan pelakon nama besar iaitu John Cho, yang pernah memegang watak Sulu dalam siri filem terbaru Star Trek dan siri Harold and Kumar yang cukup popular.

'Searching' merupakan sebuah filem penyiasatan yang kuat unsur kekeluargaannya, mengisahkan tentang seorang duda kematian isteri bernama David, yang mengharungi dugaan membesarkan satu-satunya anak perempuan mereka bernama Margot.

Selepas gagal menghubungi anaknya untuk beberapa hari, David mula menjalankan penyiasatan mencari anaknya walaupun berdasarkan petunjuk yang ada, jelas sekali Margot sebenarnya melarikan diri - ingin bebas dari kongkongan ayahnya.

Lebih memburukkan situasi David, pihak polis enggan membantunya selepas David bertindak melulu menyerang beberapa individu yang diyakini beliau telah mengapa-apakan anak kesayangannya. Hasil daripada carian di internet serta cubaan menghubungi rakan-rakan Margot, David berjaya merungkai satu per satu misteri berkenaan kehilangan anaknya.

Kekuatan filem ini jelas terletak pada watak yang dimainkan Cho, mampu mencerminkan rasa bimbang dan takut yang dirasai setiap ibu dan bapa dalam berdepan dugaan membesarkan anak-anak mereka.

'Searching' meletup di pawagam, mendapat kutipan RM320 juta berbanding kos RM3.75 juta yang dikeluarkan.

Babak permulaan filem ini yang memaparkan hubungan di antara David dan mendiang isterinya Pamela diminati ramai, kerana berjaya menayangkan sebuah kisah romantik yang mengasyikkan - walaupun hanya dengan paparan menggunakan skrin, video rakaman dan tingkap perbualan di internet.

Jika anda takut kisah seram tetapi mahu mencuba genre screenlife, kami syorkan setinggi-tingginya filem ini. Pasti akan mengalir air mata anda menonton apa yang perlu dihadapi David dalam pencariannya.


5 Keburukan Memasang Perakam Dashcam Dalam Kereta

Pemasangan sistem kamera video dalam kenderaan atau dashcam merekodkan pandangan sudut bahagian depan, belakang, sisi dan ruangan dalaman kenderaan sudah menjadi satu perkara biasa di kalangan masyarakat Malaysia.

Populariti peranti ini banyak dibantu fungsinya membantu orang ramai merakam video insiden yang terjadi dalam bentuk digital sepanjang mereka memandu - diterima sebagai bukti mahkamah sekiranya ada apa-apa yang buruk terjadi.

Tidak dapat kami nafikan, faedah memasang peranti seperti ini besar bagi seorang pemandu khasnya di Malaysia dan kami langsung tidak membantah, sekiranya diwajibkan pemasangannya.

Tetapi kita jarang membincangkan sisi negatif yang boleh wujud disebabkan pemasangan perakam video ini. Ini adalah lima keburukan pemasangan perakam video yang mungkin anda tak sedar boleh berlaku kepada anda.

Zaman sekarang, ramai orang kejar 'like' dan salah satu kaedah cukup popular adalah dengan berkongsikan video-video rakaman perakam kereta di media sosial.

Sudah menjadi satu perkara biasa melihat pemilik kepada peranti-peranti ini memuatnaik video yang tular, dengan niat nak memberi pengajaran masyarakat di samping mendidik pemandu terlibat agar tak lagi buat kurang ajar atas jalan.

Masalahnya, kadang-kadang video yang ditularkan tak adalah teruk sangat kesnya; terhimpit sikit tapi tak bersentuhan, tak reti bagi isyarat masa memandu, pemandu bawa terlalu perlahan, pemandu guna telefon masa memandu dan sebagainya.

Wajah-wajah pemandu yang melakukan kesalahan-kesalahan itu ditularkan dan ramailah netizen bekerja keras mengorek identiti mereka yang terlibat, lengkap dengan tagging akaun PDRM agar tindakan segera diambil.

Jika kes itu besar dan pelakunya terlepas, penulis boleh faham tujuannya. Tetapi kadangkala perkara yang boleh saja kita anggap dugaan hidup pun nak diperbesarkan segelintir netizen.

Bagi individu yang memandu kenderaan teksi atau e-hailing, perakam yang dihalakan ke bahagian dalaman menjadi satu perkara yang harus ada sebagai perlindungan sekiranya anda berhadapan situasi berisiko atau aneh.

Bila dah memandu kenderaan yang membawa orang awam ni, pasti banyak jenis ragam manusia dapat dilihat.

Ada yang mabuk, bercakap mengarut, muntah, tergelak-gelak dan mungkin juga tidak tahan sehingga berasmara secara ringan dalam kenderaan. Untuk segelintir pemandu yang berperangai mata keranjang, menerima penumpang yang cantik dan seksi adalah sesuatu yang ditunggu.

Pernahkah anda sebagai penumpang terfikir apakah risikonya kepada anda sekiranya seorang pemandu memperolehi rakaman anda dalam situasi yang kami senaraikan?

Seorang pemandu bukan saja mampu merakam visual anda tetapi boleh juga merakamkan dialog perbualan anda sepanjang perjalanan. Tidakkah itu sesuatu yang sebenarnya menakutkan?

Bukankah sepatutnya pemandu teksi atau e-hailing perlu memaklumkan kepada penumpang lebih awal, bahawa segala gerak geri dan mungkin perbualan mereka sedang dirakamkan? Kami rasa perkara ini patut menjadi satu garis panduan wajib.

Golongan-golongan suami ada masanya merasa perlu 'berehat sekejap' dari keluarga, untuk membolehkan 'lelaki jadi lelaki.'

Tetapi bagi sesetengah lelaki yang berkahwin dengan wanita yang bukan sahaja suka mengawal bahkan bersikap dominan, dashcam menjadi satu alat termudah untuk mengawal tindak-tanduk suami.

Suami keluar sekejap, balik saja ke rumah si isteri mula menyemak rakaman video sebab nak pastikan ke mana suami dia pergi. Kalau rakaman terpadam masa keluar, mulalah timbul syak wasangka.

Jika anda nak ajak kawan-kawan ramai-ramai lepak keluar satu kereta pun rasa gusar. Bila kawan-kawan lelaki dah berkumpul tu mesti akan ada lawak melibatkan isteri disebut sebagai sindiran kepada kawan-kawan jenis penakut bini ni.

Nama isteri akan disebut. Nasihat akan dikeluarkan. Cadangan apa nak buat dengan isteri yang terlalu mengongkong pun pasti dibincangkan dalam kereta. Sampai rumah lepas lepak, isteri terus periksa rakaman - barulah isteri tersedar setengah jam perjalanan suami dan kawan-kawan, semuanya borak pasal dia dan perangai dia.

Siapa sedang mengalami masalah ini selepas memasang dashcam? Mesti tak ramai berani mengaku, sebab dia takut bini dia marah.

Ramai orang yang mempromosikan penggunaan perakam video kereta menyebut bahawa faedah utama kita memasang dashcam, mampu menjadi bukti sekiranya insiden kemalangan atau kecelakaan berlaku semasa perjalanan.

Dalam konteks biasa, bukti yang dimaksudkan adalah bukti yang membuktikan kita tak bersalahlah. Orang lain salah. Orang lain punya angkara. Bukan kita punca kemalangan berlaku.

Tetapi sebagai pemilik perakam video ini, kami ada satu soalan - mampukah anda berkongsi rakaman milik anda kepada pihak berkuasa sekiranya rakaman dari kereta anda mampu membuktikan anda yang silap dalam kejadian, sehingga mengakibatkan kemalangan?  Mampukah anda berlaku jujur?

Atau selepas sedar saja kesilapan anda sejurus kemalangan, anda cepat-cepat rosakkan kad memori yang sepatutnya mengandungi rakaman kejadian. Bila disiasat pihak polis, anda pun mulalah nak putar isu menyebut dashcam anda sebenarnya dah lama tak berfungsi.

Apa akan anda buat jika anda berada dalam kedudukan tersebut? Ini soalan serius ni.

Kami tidak tahu mengapa ramai di kalangan netizen tidak mempunyai rasa segan untuk berkongsi rakaman insiden kemalangan yang meragut nyawa dalam bentuk video, ke internet.

Jika kita adalah ahli keluarga kepada mangsa yang terkorban atau terlibat, pasti sukar untuk kita menonton rakaman tersebut. Apatah lagi untuk menelaah, memahami, menghurai, membincangkan, mengkritik dan menghakimi kejadian yang direkodkan.

Satu hujah utama yang penulis mampu tuliskan kepada pembaca kami tentang keburukan memiliki perakam video ini adalah seperti berikut; apabila kita mempunyai dashcam dalam kereta, kita sebenarnya mempunyai rakaman atau dokumentasi yang merekodkan semua kejadian buruk yang telah menimpa dalam kereta kita.

Sekiranya kita terlibat dalam kemalangan teruk dan kamera yang dihalakan ke dalam kabin merakamkan saat di mana kematian orang yang kita sayangi berlaku, informasi dan maklumat yang selamat dirakamkan itu boleh membuatkan kita trauma apabila menontonnya.

Kami tahu tak ada sesiapa pun sanggup melihat keluarga, sahabat handai, saudara mara terlibat dalam kemalangan yang meragut nyawa dalam bentuk rakaman video. Tetapi sensitiviti masyarakat kita sekarang ni, entahlah - kurang sekali pekanya.

Silap-silap video insiden ngeri itu jatuh ke tangan netizen dan ditularkan pula rakaman peristiwa malang itu, dikongsi berulang kali oleh portal-portal popular di kalangan masyarakat kita.

Mulalah rakaman video itu jadi topik perbincangan hangat netizen. Anda yang mungkin terselamat daripada maut dalam kejadian, terpaksa menerima hakikat netizen-netizen yang jelas kurang tahap sensitiviti ini mula berdebat siapa salah, siapa betul; selepas menonton detik kematian orang kesayangan anda.

Anda buka media sosial untuk memaklumkan tahap kesihatan anda kepada kenalan anda. Di garis masa anda yang terpapar - adalah video kemalangan ngeri itu hasil rakaman dashcam milik anda.


Axiom-1: Misi Penerbangan Persendirian Pertama ke ISS

Axiom Space, sebuah syarikat yang ditubuhkan pada tahun 2016 dengan misi untuk melancarkan misi komerrsial pertama ke Stesyen Angkasa Antarabangsa (atau ISS, singkatan bagi Internation Space Station).

Dirancang dan dianjurkan oleh syarikat angkasa lepas swasta Axiom Space, misi ini telah membawa sekumpulan penyelidik ke angkasa untuk menjalankan kajian dan eksperimen utama dalam keadaan istimewa yang hanya terdapat di angkasa lepas.

Axiom-1 (nama yang diberikan kepada misi pertama ini) mendapat kebenaran daripada NASA. Walaupun penerbangan itu dianjurkan oleh syarikat angkasa lepas swasta Axiom Space, ia dilakukan menggunakan SpaceX Dragon 2 - kapal angkasa boleh guna semula.

Malah, kedua-dua syarikat - SpaceX dan Axiom Space - telah menandatangani perjanjian untuk tiga pelancaran: Axiom-1, 2 dan 3. Kapal angkasa Dragon telah pun menerbangkan tiga misi manusia ke ISS dimana kesemua misi tersebut telah membawa angkasawan kerajaan.

Misi ini dikendalikan oleh Axiom Space dari Pusat Kawalan Misi Axiom MCC-A[4] di Houston, Texas. Penerbangan ini telah dilancarkan pada 8 April 2022 dari Pusat Angkasa Kennedy di Florida.

Kali ini, ia pertama kalinya membawa krew persendirian pertama. Misi itu mendapat kebenaran daripada NASA, bersama dengan misi selanjutnya yang dirancang oleh Axiom dan SpaceX.

Dengan menjadikan perjalanan angkasa lepas lebih berdaya maju secara komersial, syarikat Axiom Space berharap dapat meningkatkan pemahaman kita tentang angkasa dan tubuh badan manusia dengan membawa penyelidik ke angkasa agar lebih banyak penyelidikan dapat dilakukan.

Semasa berada di ISS, krew penerbangan bukan sahaja akan dapat melihat pemandangan angkasa lepas yang menakjubkan, mereka turut akan menjalankan penyelidikan dalam sains dan pendidikan. Axiom mndakkwa misi ni akan merangkumi 100 jam penyelidikan yang dikendalikan manusia merentasi kira-kira 25 eksperimen berbeza.

Krew misi  terdiri daripada Michael López-Alegría, seorang warga Amerika yang dilahirkan di Sepanyol dan seorang angkasawan terlatih secara profesional yang diupah oleh Axiom, Eytan Stibbe dari Israel, Larry Connor dari Amerika Syarikat dan Mark Pathy dari Kanada.

Michael Lopez-Alegria ialah bekas angkasawan NASA dan VP Axiom Space. John Shoffner ialah juruterbang dan usahawan pertunjukan udara, dan bukan pekerja Axiom mahupun angkasawan terlatih kerajaan. Peggy Whitson ialah bekas angkasawan NASA dan perunding Axiom.

Walaupun ini akan menjadi penerbangan angkasa lepas kelima untuk Michael López-Alegría, bagi tiga anggota krew yang lain ini akan menjadi penerbangan pertama merekka.

Pada awalnya dijangkakan bahawa pelakon Tom Cruise dan penerbit filem Doug Liman akan menjadi penumpang misi penerbangan ini untuk sebuah projek film. Walau bagaimanapun, terdapat perubahan dan telah diumumkan semula kemudiannya mereka akan terbang pada penerbanngan misi berikutnya.

Terdapat kira-kira 25 jenis eksperimen dalam pelbagai subjek yang akan dijalankan dalam misi ini. Bidang penyelidikan utama Larry Connor ialah sekitar kesan perjalanan angkasa lepas terhadap sel senescent (sel yang telah berhenti membahagi tetapi belum mati) dan kesihatan jantung.

Sel-sel jenis ini telah dikaitkan dengan pelbagai penyakit berkaitan usia. Di Bumi, penyelidikan beliau cenderung menumpukan pada MRI pra dan pasca misi untuk mengkaji kesan persekitaran penerbangan angkasa pada tisu tulang belakang dan otak.

Mark Pathy pula akan bekerjasama dengan enam universiti Kanada dan dua syarikat pemula teknologi semasa berada di ISS. Ini termasuk penyelidikan ke dalam holoportasi dua hala - aplikasi realiti campuran untuk kanta khas yang mempunyai unjuran 3D dua hala sebagai hologram untuk berkomunikasi.

Beliau juga akan menjalankan pemerhatian Bumi, penyelidikan sindrom neuro-okular yang berkaitan dengan penerbangan angkasa (perubahan dalam ketajaman visual yang dialami oleh ramai angkasawan) dan mengambil bahagian dalam projek lain dengan universiti yang berbeza.

Eytan Stibbe menyertai krew Axion-1 bagi pihak Yayasan Ramon dan dengan kerjasama Agensi Angkasa Israel. Axiom telah menyatakan bahawa sepanjang berada di angkasa lepas, Eytan Stibbe akan melakukan eksperimen dan menjalankan aktiviti pendidikan untuk menghubungkan generasi muda di Israel.


7 Cara Pelik Pelakon Hollywood Hayati Watak Lakonan

Dalam dunia lakonan, paras rupa bukanlah perkara utama untuk menjadikan seseorang itu sebagai pelakon yang hebat. Mereka perlu mengasah bakat lakonan supaya dapat menjiwai dan membawa watak dengan baik.

Para pelakon yang hebat biasanya akan membuat penyelidikan terlebih dahulu tentang watak dan filem yang akan mereka bawakan. Mereka perlu mempelajari cara bercakap, berjalan atau berkelakuan seperti yang dituntut oleh pengarah.

Namun, terdapat satu kaedah yang dipanggil sebagai Method Acting yang digunakan oleh pelakon untuk menjiwai watak mereka. Segelintir pelakon bahkan sanggup untuk melakukan perkara di luar dugaan demi menjayakan watak lakonan mereka. Berikut adalah beberapa pelakon yang menggunakan kaedah gila untuk watak mereka.

Jared Leto adalah seorang pelakon yang terkenal dengan kaedah lakonannya yang gila. Ketika penggambaran filem Morbius (2022), Jared Leto berpura-pura tidak boleh berjalan seperti wataknya di dalam filem. Dia juga menggunakan topang (tongkat) untuk berjalan walaupun tidak menjalani penggambaran.

Pihak produksi terpaksa menyediakan kerusi roda untuknya kerana Leto akan mengambil masa yang lama untuk ke tandas dengan menggunakan topang.

Dalam filem Suicide Squad (2016) pula, Jared Leto yang melakonkan watak Joker hanya akan memberikan respon jika dipanggil dengan nama 'Mistah J' sahaja. Bahkan, dia turut menghadiahkan rakan-rakan pelakon lain dengan bangkai haiwan.

Menurut Leto, watak Joker adalah seorang yang tidak menghormati orang lain dan dia perlu menjiwai watak itu dengan sebaik mungkin.

Dalam filem Ray (2004), Jamie Foxx membawa watak sebagai Ray Charles iaitu seorang pemuzik legenda yang buta. Demi menjiwai wataknya, Foxx memakai kelopak mata palsu supaya matanya terpejam selama 14 jam sehari ketika penggambaran dilakukan.

Jamie Foxx turut mengalami serangan panik selama dua minggu pertama penggambaran sebelum dia terbiasa dengan keadaan menjadi buta itu.

Foxx turut berkongsi bahawa dia pernah ditinggalkan oleh krew penggambaran di tempat makan kerana mereka terlupa bahawa dia tidak boleh melihat sama sekali.

Dalam filem drama biografi Jobs (2013), pelakon Ashton Kutcher telah diberi kepercayaan untuk membawakan watak mendiang pengasas Apple iaitu Steve Jobs.

Steve Jobs terkenal sebagai seorang "fruitarian" yang hidup dengan diet buah-buahan. Demi menjiwai watak Steve Jobs, Kutcher turut menjadi "fruitarian". Namun, diet itu menyebabkan dia dimasukkan ke hospital sebanyak dua kali.

Menurut isterinya Mila Kunis, ada suatu masa di mana Kutcher hanya memakan anggur sahaja sebagai dietnya. Dia akhirnya dimasukkan ke hospital kerana menghidapi pankreatitis atau keradangan pankreas.

Ketika penggambaran filem The Revenant (2015), pelakon Leonardo DiCaprio melakonkan watak seorang pemburu pada kurun ke-19. Demi menjiwai wataknya itu, DiCaprio tidur di dalam bangkai haiwan dan sering kesejukan sehingga hampir diserang hipotermia.

Leonardo DiCaprio adalah seorang vegetarian yang mengamalkan diet sayuran yang ketat dalam kehidupan sebenar. Namun, dia sanggup memakan daging lembu mentah supaya dapat membawakan watak Hugh Glass dengan sebaik mungkin.

Dalam filem Cast Away (2000), Tom Hanks melakonkan watak seorang lelaki yang terkandas di sebuah pulau dan terpaksa berusaha untuk meneruskan hidup sebelum diselamatkan.

Demi mempersiapkan dirinya untuk watak itu, Hanks menurutkan berat badannya secara mendadak sebanyak 25kg. Malah, dia turut tidak mahu mandi sepanjang penggambaran dilakukan.

Malah, penggambaran filem itu terpaksa ditangguhkan selama tiga minggu kerana Hanks dimasukkan ke hospital akibat jangkitan pada luka di kakinya. Jangkitan itu menjadi bertambah buruk kerana keadaan Hanks yang kotor akibat tidak mandi.

Dalam filem perang Fury (2014) yang berlatarbelakangkan Perang Dunia Kedua, Shia LaBeouf dilaporkan melakukan perkara ekstrem untuk menjiwai wataknya.

Sepanjang penggambaran, LaBeouf tidak mahu mandi kerana ingin menyelami keadaan sebenar tentera yang berperang ketika itu. Dia turut melukakan mukanya sendiri menggunakan pisau dan sentiasa memastikan luka itu tidak sembuh sepanjang penggambaran.

Lebih teruk lagi, dia turut mencabut sebatang giginya sendiri. Method acting yang digunakan oleh LaBeouf agak keterlaluan sehingga pelakon Brad Pitt yang turut membintangi filem itu terpaksa menasihatinya.

Dalam filem thriller Cape Fear (1991), pelakon Robert De Niro membawakan watak seorang psiko bernama Max Cady. Dia didakwa telah membayar seorang doktor gigi sebanyak USD 5,000 untuk merosakkan dan menajamkan giginya bagi watak itu.

Setelah selesai penggambaran Cape Fear, De Niro didakwa berbelanja sebanyak USD 20,000 untuk membaik pulih semula giginya sepenuhnya.


Kisah Maharaja Wanita Pertama Dalam Kesultanan Islam Delhi - Razia Sultan

Kisah-kisah dalam sejarah tentang keberanian dan kebijaksanaan wanita, kuasa dan ketabahan dalam dilihat dalam lembaran sejarah Mughal. Seorang wanita yang merupakan anak perempuan dan pernah menjadi gundik, telah memimpin pembangunan dan memenangi politik seterusnya mengambil alih kuasa di bawah pemerintahan sultan.

Tetapi salah seorang daripada mereka, Jalâlat-ud-Dîn Raziyâ mengubah sejarah dengan mengambil alih tampuk teratas, menjadi wanita pertama dan satu-satunya yang memerintah empayar Mughal sebagai Maharaja Delhi pada 1236 AD. Razia menjadi Sultan dan bukannya Sultana (isteri atau perempuan simpanan maharaja).

Kenaikan takhta Razia mendapat perhatian dalam sejarah bukan hanya kerana beliau seorang pemerintah wanita, tetapi juga kerana beliau bukan berasal dari golongan bangsawan. Nenek moyangnya adalah hamba Seljuk Turki dan dinasti mereka dipanggil Dinasti Hamba, dengan itu menjadikan pemerintahannya sebagai subversi struktur kuasa sedia ada di banyak peringkat.

Ayahnya, Iltutmish telah tiba di Delhi sebagai hamba yang berkhidmat di bawah Qutb-ud-din dan melalui keberanian dan kemahirannya berjaya mencapai jawatan gabenor wilayah. Apabila Qutb-ud-din meninggal dunia, Iltutmish mendapat sokongan daripada golongan bangsawan Turki ketika itu dan menjadi sultan, yang pertama dari dinasti Hamba.

Razia ialah anak perempuan Sultan Iltutmish, dan saudara perempuan kepada sekumpulan anak lelaki namun tiada seorang pun daripada mereka yang difikirkan sesuai untuk mengambil alih takhta Maharaja selepas kemangkatan Sultan Iltutmish.

Sultan Iltutmish berpendapat kesemua anak lelakinya tidak mempunyai ciri kepimpinan dan mereka lebih suka bersenang-lenang menikmati pelbagai kemewahan dan layanan baik sebagai golongan bangsawan.

Menyedari pelbagai kelebihan yang ada pada Razia, Sultan Iltutmish sejak dari kecil lagi telah melatih Razia dengan pelbagai latihan dan kemahiran bagi membolehkannya memerintah kerajaan dan menggantikannya di tampuk apabila dewasa kelak.

Razia dibesarkan sebagai seorang gadis muda yang berani. Beliau telah dilatih dalam kemahiran ketenteraan dan peperangan profesional bersama-sama dengan abang-abangnya dan kanak-kanak lain dari kelas bangsawan dan mempunyai pengetahuan yang baik tentang pentadbiran negara juga.

Walaupun Sultan Iltutmish sejak dari awal lagi berhasrat menggantikan tempatnya apabila beliau meninggal, ianya tidak berlaku seperti yang diharapkan kerana hasrat itu mendapat tentangan daripada adik-beradik lelaki Razia yang lain. Mereka berpendapat Razia tidak sesuai menjadi Sultan kerana beliau seorang wanita.

Selepas kematian Iltutmish, anak sulungnya Rukn-ud-din Firuz telah dinamakan sebagai Sultan seterusnya oleh pihak istana secara sepakat. Hanya apabila dia dan ibunya dibunuh kira-kira enam bulan kemudian pada tahun 1236 Masihi, golongan bangsawan tidak mempunyai pilihan selain menerima Razia sebagai Sultan mereka.

Malik Ikhtiar-ud-din Altunia, gabenor Bhatinda yang adalah kawan zaman kanak-kanak Razia, adalah orang pertama yang memulakan pemberontakan terhadap pemerintahannya. Dia dengan berani memimpin tenteranya menentangnya, tetapi selepas kekalahan pahit telah ditawan.

Razia adalah yang pertama dan juga pemerintah wanita terakhir Kesultanan Delhi. Beliau berani menentang tradisi konservatif dan membuktikan buat kali pertama kepada negara bahawa jantina bukanlah penghalang dalam keupayaannya untuk memerintah.

Semasa pemerintahannya sebagai Sultan, beliau dikhabarkan mempunyai hubungan baik dengan salah seorang hamba Habsyinya - Jamaluddin Yaqut. Ura-ura ini digunakan oleh lawannya untuk membunuh wataknya dengan menyebarkan khabar angin bahawa beliau sedang menjalin hubungan asmara dengannya.

Yaqut terbunuh dalam pertempuran antara Razia dan Altunia, manakala Razia ditangkap dan dipenjarakan di Lila Mubarak di Bathinda. Tetapi akhirnya, Malik Ikhtiar-ud-din Altunia yang merupakan kawan zaman kanak-kanak Razia berlembut dengannya dan mengajaknya berkahwin sebagai tukaran dengan nyawanya.

Razia dengan sokongan suaminya memutuskan untuk merampas kembali kerajaannya daripada abangnya tetapi dikalahkan dan melarikan diri dari Delhi. Pada bulan Oktober 1240 mereka dipercayai telah dirompak dan dibunuh oleh beberapa individu yang mempunyai konspirasi dengan saudara lelakinya.


5 Pekerjaan Berisiko Tinggi Tapi Gaji Besar (Global)

Cakap pasal pekerjaan, kebiasaannya kerja yang sering dijadikan standard ukuran kualiti sesuatu profesionadalah yang melibatkan kumpulan profesional seperti jurutera, doktor dan sebagainya.

Ini kerana pada persepsi kita kategori kumpulan pekerja ini mempunyai kestabilan karier yang baik untuk jangka masa panjang, mempunyai potensi perkembangan yang jelas dan sudah tentulah pendapatan yang boleh dikatakan lebih daripada mencukupi.

Di satu aspek berbeza wujud juga beberapa pekerjaan aneh dan boleh jadi berisiko tinggi yang jarang bermain di mulut kita, tetapi  mampu memberikan pendapatan lumayan kepada mereka yang menceburinya.

Kita biasa mendengar tentang individu yang bertugas sebagai tukang tarik kereta kan? Siapa pula yang tarik pesawat kalau pinjaman bulanan pesawat tak dilunaskan?

Itulah kerja tukang tarik pesawat yang tugasnya sama seperti tukang tarik kereta, bezanya dia akan tarik pesawat dari tuan punyanya yang culas bayaran bulanan.

Prosesnya sama macam tarik kereta. Selepas menerima arahan, seorang tukang tarik pesawat akan mula menjejaki di mana pesawat itu disimpan. Selepas dikenalpasti lokasinya, pesawat itu akan dicuri atau dirampas secara sah oleh tukang tarik dengan bantuan peralatan yang telah disediakan pihak bank.

Seterusnya tukang tarik itu sendiri perlu menerbangkan pesawat itu ke lokasi yang ditetapkan. Untuk itu, memang sudah jadi kemestian seorang tukang tarik pesawat profesional biasanya memiliki lesen penerbangan yang luas kelayakannya, kerana dia berkemungkinan besar perlu menerbangkan pelbagai jenis pesawat berbeza.

Seorang tukang tarik pesawat bekerja bergantung dengan komisyen. Setiap satu pesawat yang berjaya dikembalikan memberikan pulangan 6% ke 10% komisyen hasil jualan pesawat itu semula kepada pembeli baru.

Ada dua kategori pemburu upahan yang wujud di serata dunia; pertama, mereka yang bergerak secara tidak sah dan melakukan jenayah untuk upah.

Yang kedua adalah mereka yang bergerak secara sah di sisi undang-undang, memburu orang lain untuk upah. Bagi pemburu upahan berlesen, mereka bekerja untuk mendapatkan ganjaran yang ditawarkan pemburu individu-individu yang dikehendaki oleh pihak berkuasa.

Antara kategori individu yang diburu dalam konteks undang-undang adalah penjenayah, pendatang asing tanpa izin dan individu yang melarikan diri dari ikat jamin. Mereka inilah sasaran utama pemburu upahan.

Kini dikenali dengan gelaran profesional 'pegawai pelaksana ikat jamin' atau bail enforcement officer, risiko kerja ini tinggi tetapi tetap bergantung kepada individu yang diburu mereka.

Di negara kita, sistem sebegini bukanlah menjadi amalan biasa walaupun banyak kes melibatkan pemburu upahan tidak diiktiraf dilaporkan berlaku.

Tetapi bagi negara yang menerima sistem ini seperti Amerika Syarikat, seorang pemburu upahan memang mampu hidup senang, berbaloi dengan risiko yang perlu dihadapi mereka. Standard kadar upah yang diamalkan ditetapkan di antara 10% ke 20% daripada nilai keseluruhan ikat jamin yang telah disebutkan dalam mahkamah.

Ketika kita leka menonton filem, jarang kita memikirkan nasib individu yang perlu melakukan aksi-aski bahaya yang menjadi tontonan kita.

Seorang pelagak ngeri atau stuntman merupakan karier profesional yang diiktiraf di seluruh dunia, biasanya melibatkan industri perfileman yang jelas memerlukan banyak kemahiran mereka.

Sayangnya, jurang pendapatan pelagak ngeri tempatan dengan mereka di Hollywood jauh berbeza. Menurut firma SalaryExpert, kadar pendapatan seorang pelagak ngeri tempatan berada pada kadar hampir RM80,000 setahun atau RM6,667 sebulan.

Tetapi di Hollywood, mereka mampu mencecah sehingga USD250,000 setahun sekiranya dia berpengalaman dan sudah dikenali ramai.

Selain itu, badan yang menyelia pekerja pelagak ngeri Amerika Syarikat turut menetapkan seorang pelagak ngeri layak menerima USD1,005 untuk kerja penuh sehari.

Bagi jenis adegan pula, kadar bayarannya pula bergantung kepada tahap kesukaran lakonan yang diperlukan. USD100 dijadikan kadar standard untuk jatuh-jatuh bodoh dan USD5,000 akan dibayar kepada pelagak ngeri dalam situasi lebih ekstrim, seperti perlu duduk dalam kereta yang terbabas semasa rakaman.

Untuk sesetengah pelagak ngeri yang berpengalaman serta unik kerana mempunyai persamaan dengan bintang terkenal dari aspek fizikal, mereka biasanya akan diberikan bayaran pada kadar lebih tinggi disebabkan oleh kelayakan mereka.

Mampu tak anda berdiri pegun dan statik di satu lokasi dalam jangkamasa yang panjang? Jika ya, anda mungkin sesuai untuk berkecimpung dalam bidang karier sebagai patung hidup.

Bagaimanapun kesabaran saja tidak memadai. Anda juga harus mempunyai wajah dan figura yang dicari-cari serta sesuai untuk tujuan penganjur acara. Anda juga perlulah bersedia untuk disolekkan agar menyerupai sebuah patung.

Walaupun skop kerja yang memerlukan seorang patung hidup tidaklah besar biasanya berlegar dalam industri fotografi, fesyen, tekstil, peragaan rambut dan beberapa industri lain - pendapatan yang akan dibayar kepada seorang petugas patung hidup agak lumayan.

Dianggarkan kadar USD100 sejam adalah standard minima bayaran yang akan diterima individu yang memenuhi kriteria ditetapkan dan sanggup menahan rasa bosan direnung orang lain untuk beberapa jam.

Dalam masa yang sama, mereka juga terdedah kepada sentuhan fizikal tanpa kebenaran ramai pengunjung. Ada juga patung hidup yang terpaksa berhadapan serangan selepas pengunjung yang terkejut melakukan serangan fizikal, kerana tidak menyangkakan patung yang ada sebenarnya adalah manusia.

Berbeza dengan pegawai sekuriti, seorang bodyguard atau pegawai pelindung merupakan individu yang dilantik untuk melindungi seseorang secara lebih intim dan rapat.

Karier ini turut ditawarkan di Malaysia, di mana ramai sebenarnya individu dan syarikat yang menawarkan peluang pekerjaan ini kepada mereka yang berkelayakan.

Seperti yang kita sudah ketahui, pelindung keselamatan mempunyai tanggungjawab melindungi individu yang menggajikan mereka khasnya apabila melibatkan situasi cemas dan bahaya. Oleh itu seorang pelindung keselamatan perlu mempunyai pengalaman dalam bidang keselamatan serta mahir seni pertahanan diri, tidak mudah cemas dan melatah.

Selain itu pelindung keselamatan juga biasanya bertindak sebagai pemandu peribadi, jadi lesen memandu biasanya juga merupakan satu keperluan.

Gaji pelindung di negara kita tidak tinggi, secara purata berada pada tahap RM42,000 setahun atau hanya RM20 sejam. Jauh berbeza di Amerika Syarikat, tahap gajinya lebih baik mampu mencecah sehingga USD75,000 setahun dengan anggaran pendapatan USD100 sejam.

Seorang pelindung biasanya bertugas di antara 8 ke 12 jam sehari tetapi perlu bersedia sekiranya perkhidmatan mereka diperlukan.

Bagi mereka yang bertuah dan terlibat melindungi individu berstatus VIP atau selebriti, pendapatan yang jauh lebih lumayan sekitar dua ke tiga kali ganda berbanding petugas biasa boleh mereka perolehi.

Tapi kena bersedia untuk cedera atau sakitlah demi mempertahankan orang lain.